Миллий терма жамоага хорижий мураббий келиши мумкин\nФутбол бўйича Ўзбекистон миллий терма жамоасига бош мураббийcи Миржалол Қосимов.\nЎзбекистон футбол федерацияси (ЎФФ) президенти миллий терма жамоага янги бош мураббий тайинлаш ҳақида қарор қабул қилди. Терма жамоага устозлик қилиш учун маҳаллий ва хорижий мутахассислар таклиф қилинмоқда. Ўзбекистон миллий терма жамоасининг ҳозирги бош мураббийси Миржалол Қосимов ўрнини ким эгаллаши келаси йил январ ойида маълум бўлади.\nФутбол бўйича Ўзбекистон миллий терма жамоасига янги бош мураббий изланаётганини Озодликка терма жамоанинг матбуот котиби Бахтиёр Маметов маълум қилди. Унга кўра, жамоага янги бош мураббий излаш ҳақидаги қарорни Ўзбекистон футбол федерацияси (ЎФФ) президенти Мираброр Усмонов қабул қилган.\n- Бу хабар Ўзбекистон Футбол федерацияси президенти Мираброр Усмонов топшириқлари билан бугун сайтга қўйилди, - деди Бахтиёр Маметов.\n2014 йил Бразилияда ўтадиган Жаҳон чемпионатига йўлланмани қўлга киритиш учун сентябр ойида Иордания миллий терма жамоаси билан бўлиб ўтган плей-офф ўйинларида Миржалол Қосимов устозлик қилаётган Ўзбекистон миллий терма жамоаси мағлубиятга учраб мақсадга эриша олмади.\nШундан сўнг 2012 йил июн ойидан бери терма жамоага бош мураббий бўлиб келган Миржалол Қосимов ўз лавозимидан истеъфога чиқиши ҳақида ЎФФ президенти Мираброр Усмоновга ариза берган. Бироқ Усмонов унинг истеъфосини қабул қилинмаган эди.\n19 сентябр куни ЎФФ расмий сайтида Ўзбекистон миллий терма жамоаси бош мураббийми лавозимига хорижлик мутахассис изланаётгани эълон қилинди.\nМиллий терма жамоа матбуот котиби шу ҳақдаги қарор ЎФФ президенти ва миллий терма жамоа Бош мураббийси ўртасида бўлиб зтган юзма-юз учрашувда қабул қилинганини айтди.\n- Буни фақат Мираброр Усмонов билишлари мумкин. Уларнинг номидан ҳозир ҳеч нарса дея олмаймиз. Балки мураббийнинг ўз хоҳишидир бу. Истефога чиқишни сўрагани рост гап. Балки ўша учрашувда икки томон келишган ҳолда, шундай қарор қабул қилинган, - деди Ўзбекистон миллий терма жамоаси матбуот котиби.\nБахтиёр Маметов Ўзбекистон миллий терма жамоаси бош мураббийси лавозимига маҳаллий ва хорижий мутахассислардан номзодлар кўрилишини маълум қилди.\n- Ўзбекистон миллий терма жамоаси бош мураббийси лавозимига ҳозирги кунда Ўзбекистонда фаолият кўрсатаётган мутахассислар орасидан ва хорижлик мутахассислардан ҳам номзодлар кўриб чиқилади, - деди Бахтиёр Маметов.\nЎзбекистон миллий терма жамоаси матбуот котиби миллий терма жамоаси янги бош мураббий олдига катта мақсад ва талаблар қўйилишини қўшимча қилди.\n- Ўзбекистон охирги йилларда ўз олдига фақат юқори мақсадларни қўяяпти. Шу сабабдан ўша бош мураббийга энг юқори мақсадлар қўйилади ҳар бир мусобақада. Шу сабабдан ҳам янги бош мураббий изланмоқда, - деди Ўзбекистон миллий терма жамоаси матбуот котиби.\nБахтиёт Маметовга кўра, Ўзбекистон миллий терма жамоасига ким янги бош мураббий бўлиши ҳақидаги қарор 2014 йил январ ойида маълум бўлади.\nЎзбекистон миллий терма жамоаси 2015 йилги Осиё Кубогининг финал босқичига чиқиш учун навбатдаги расмий ўйинни 15 октябр куни Тошкентда Вьетнам миллий терма жамоасига қарши ўтказади.


КАДРЛАР ТАЙЁРЛАШГА ИННОВАЦИОН ЁНДАШУВ » "Жиззах овози" газетаси расмий сайти\nКАДРЛАР ТАЙЁРЛАШГА ИННОВАЦИОН ЁНДАШУВ\nДавлатимиз раҳбари Шавкат Мирзиёев ташаббуси билан таълим ва илм-фан соҳасида амалга ошириб борилаётган ислоҳотлар сайёрамизда, жумладан, Россия Федерациясида катта қизиқиш уйғотаяпти. Бу қизиқишни Ўзбекистон ва Россия давлатларини барча соҳалари сингари олий таълим йўналиши бўйича ҳам бир-бирига чамбарчас боғлаб турувчи муштараклик билан изоҳлаш мақсадга мувофиқдир. 2018 йилнинг октябрь ойи ўрталарида бўлиб ўтган Ўзбекистон-Россия таълим форуми иккала давлат олий таълим даргоҳлари ҳамкорлигини янада кенгайтиришнинг янги даврини бошлаб берди. Ушбу жараён иштирокчилари орасида Сангзор воҳаси вакиллари ҳам бор.\n- Якунига етган йилда Жиззах политехника институтининг халқаро миқёсдаги ҳамкорлари сони қарийб қирқтага етди, - деб таъкидлайди олий ўқув юртининг илмий ишлар бўйича проректори, техника фанлари номзоди Сирожиддин Товбоев. - Тошкент иқтисодиёт университети келгусида ўтган йилнинг кузида мезбон бўлган халқаро форумдан кейин Россия Федерациясидаги 11 та университет, институт ва илмий-тад-қиқот муассасалари билан истиқболли ҳамкорликка асос солинди.\nМосква энергетика университети, Москва Давлат қурилиш университети, А.А.Гвоздева номидаги бетон ва темирбетон илмий-тадқиқот институти, Иваново Давлат кимё-технология университети, Иваново кимёвий қоришмалар университети, Москва Давлат автомобиль-йўллар техника университети, Жанубий Урал Давлат университети, Томск Давлат архитектура ва қурилиш университети, Қозон Миллий тадқиқот технология университети, Бошқирдистон Давлат университети билан ўрнатилган алоқалар қўшма дастурлар асосида талабаларни ўқитиш, факультет ва кафедраларнинг филиалларини ташкил этиш, профессор-ўқитувчилар малакасини ошириб бориш учун мустаҳкам замин яратди. Жумладан, халқаро миқёсдаги таълим йўналиши доирасида 6 та йўналиш бўйича олинган қўшимча квоталар ўзаро мулоқотларнинг бардавомлиги учун хизмат қилиши шубҳасиз.\n2018 йилда Жиззах политехника институтига хориждан 19 та делегация ташриф буюрди.\nМанфаатдорликни ўзида уйғунлаштирган фикр алмашувлар дунё миқёсидаги алоқаларни ривожлантириш учун кафолат ҳисобланадиган "Йўл харитаси"нинг ишлаб чиқилиши билан якун топди. Бу ҳужжатда белгилаб берилган вазифаларнинг бажарилиши диққат марказига қўйилди.\n- Ушбу йўналишдаги ишларимизда ижобий ўзгаришлар кўзга ташланиб турибди, - дейди суҳбатдошимиз. - Бу фикрни, жумладан, EPASMUS дастури доирасида амалга оширилаётган "INTRAS" лойиҳаси (умумий қиймати 814 635 евро) мисолида айтиш ўринли, деб ҳисоблайман. Менежмент кафедраси катта ўқитувчиси, педагогика фанлари номзоди Дилафрўз Саидаҳмедова, енгил саноат кафедраси ассистенти Хуррам Оллоёров Ҳиндистон тадбиркорликни ривожлантириш институтида ўқиб малака оширди. Халқаро алоқалар бўлимининг бошлиғи Темур Бердиёров Хитойнинг Шенян педагогика университетида йўлга қўйилган жараён билан батафсил танишди. Бино ва иншоотлар қурилиши кафедраси ўқитувчиси Жаҳонгир Зокировни ушбу давлатдаги Тонгжи университетига жўнатиш режалаштирилаяпти.\nСерқирра жараёнда иқтидорли ёшларнинг янги авлоди майдонга чиқмоқда. Талабалар ўртасидаги анъанавий фан олимпиадасида Болбек Қурбонбоев, Шохруҳ Ибрагимов, Ҳасан Давлатов 2-3-ўринни эгаллади. Гидравлика, автомобилсозлик ва тракторсозлик, вентиляция ва ҳавони кондициялаш фанларини чуқур ўрганишга аҳд қилган ёшларнинг ўзиг хос фикрлашга интилиши кўпчиликни қувонтирмоқда. Беруний номидаги Давлат стипендияси, Ислом Каримов номидаги стипендия, Ўзбекистон касаба уюшмалари Федерацияси стипендияси соҳиблари Лочинбек Барноев, Азиза Файзиева, Шохруҳ Маҳкамов, Барно Қўшбоқова, Азамат Янгибоевдан кўпчиликнинг умиди катта.\nPEUGEOT-CITROEN заводи директорининг ўринбосари Януш Ковач ўтган дарслар, Франциянинг Ўзбекистондаги элчихонаси ташаббуси билан француз тили фани ўқитувчилари учун ташкил этилган ёзги мактаб сабоқлари самараси эндиликда сезилмоқда. Бир сўз билан айтганда, Жиззах политехника институти илм-фаннинг дунёвий интеграциясига фаол қўшилмоқда. Аудиториялардаги назарий ва амалий машғулотлар ўзбек, рус, инглиз ва француз тилларида олиб борилаётгани одатий ҳаётга айланиб улгурди.\n- Бу ўзига хос воқеа, - деб таъкидлайди Сирожиддин Товбоев. - Энг муҳими, охирги икки йил оралиғидаги ўзгаришлар инсон омилини етакчи ўринга чиқарди. Ушбу эътибор илм ва фанга муносабатда яққол кўзга ташланаётгани барчани мамнун этаяпти. Ўзбекистон-Россия таълим форуми бу жараёнда етакчи ўринни эгаллайди.\nДарҳақиқат, россиялик ҳамкорлар илмий-техникавий алоқаларни йўлга қўйишни биринчи бўлиб бошлашди. Москва энергетика институтининг "Радиотехник тизимлар" кафедраси мудири, доцент Роман Куликов, Радиотехник қурилмалар ва антенна тизимлари кафедраси доценти Михаил Михайлов Жиззах политехника институтининг кўп сонли талабалари учун мутахассислик фанлари бўйича маъруза ўқишди. Амалий машғулотларда олий техник таълимнинг глобал масалалари ҳақида фикр алмашилди.\nОлий таълим муассасаларида илмий салоҳиятни янада ошириш, илмий ва илмий-педагог кадрлар тайёрлаш кўламини кенгайтириш - энг муҳим масалалардан бири эканлиги Президентимиз 2018 йил 28 декабрда Олий Мажлисга тақдим қилган навбатдаги мурожаатномада алоҳида таъкидланди. Бугунги куннинг талаби шундай: ҳар бир ишлаб чиқариш соҳасида тармоқ илмий-тадқиқот муассасалари, конструкторлик бюролари, тажриба-ишлаб чиқариш ва инновацион марказлар бўлиши мақсадга мувофиқдир. Гап юксак технологиялар асосида фаолият кўрсатадиган инновацион иқтисодиётга ўтиш, саноат, қишлоқ хўжалиги ва бошқа тармоқларда диверсификация жараёнларини жорий этиш ҳақида бораяпти. Бу жараён эса ижтимоий йўналганлик, тезкорлик ва қулайлик, бошқарувчанлик ва технологияга асосланишнинг миллий мезонларини яратади.\n» Ўзбекистон-Россия: ИЛМ-ФАН ВА ТАЪЛИМДА ЧЕГАРА БЎЛМАСЛИГИ КЕРАК


Унутилмас учрашув - Hidoyat.uz\nАсосий саҳифа Мақолалар Унутилмас учрашув\nЧоп этилди Mart 13, 2019 Унутилмас учрашувda fikr bildirishni o'chirish\n1972 йилнинг ёз ойлари. Ўша кезлар мен араб имлосидан сабоқ олаётган эдим. Менга устозлик қилаётган шоир Тошболта Имомов билан навбатдаги машғулотимизни ўтказиш учун Тошкент шаҳрининг “Себзор” даҳасида истиқомат қилувчи журналист Зиёвиддин Ориповнинг хонадонига йўл олдик. Троллейбус Эски Жўвадан Собир Раҳимов кўчасига бурилганида ёнимдаги ҳамроҳим: “Шукрулла, дарсимизга бироз вақт бор экан. Фурсатдан фойдаланиб, шу атрофда яшовчи Алихонтўра Соғунийни зиёрат қилсак, нима дейсиз?” – деб қолди.\nБемалол, – дедим. Тилга олинган инсон ким эканини билмасам-да негадир суриштиргим келмади.\nКўҳна шаҳарнинг тор кўчасидан аста юриб нақшли, ранги униқиб, айрим жойларидан дарз кетиб ёрилган кичкинагина эшикни оҳиста қоқдик. Ундан бир йигитча чиқиб, қўлини кўксига қўйиб салом берди. Тошболта ака: “Ҳазрат уйдамилар?” – деб сўради.\nҲа, ҳа! Марҳамат, киринглар, – дея йўл бошлади йигитча.\nПастаккина хонага кирдик. Нуроний бир мўйсафид: “Хуш келибсизлар, азиз меҳмонлар” – дея кутиб олди.\nОтахоннинг таклифи билан мўъжазгина хонтахта атрофига кўрпача ўрнида тўшалган пўстак устига ўтирдик. Зимдан хонадон соҳибига назар солдим. Эгнида оқ яктак, бошида тўр дўппи, ўрта бўйли, қийиқ кўзли бу инсоннинг юзидан нур ёғилиб турарди. Кексаликларига қарамай, ҳаракатлари ниҳоятда енгил эди.\nФотиҳадан сўнг Тошболта ака хонадон соҳибига юзланди: “Тақсир, мен бир савол билан ҳузурингизга келган эдим. Кўп манбаларни қидириб, Пайғамбаримиз (соллаллоҳу алайҳи ва саллам) вафот этганларида жанозаларини ким ўқиганлигини билолмадим. Менинг тахминим бу масъулиятли вазифани улуғ зотнинг сирдош дўстлари, қайноталари бўлмиш Абу Бакр Сиддиқ (розияллоҳу анҳу) бажарган бўлсалар керак”.\nОтахон бош чайқаганча жавоб берди: “Бўтам, гумон қилиш банданинг иши, аниқлик эса Аллоҳдан. Маслаҳатим, ҳеч қачон тахмин сўзни сўзламанг, зеро у илдиз отиб фуқаро орасида турли нотўғри шов-шувларга сабаб бўлиши мумкин. Гапингиз асосли бўлса, кўпчилик олдида уялиб қолмайсиз, ёлғончи деган тамадан узоқ бўласиз. Сўроғингизга келсак, аллома Абу Ҳомид Ғаззолий ҳазратларининг “Мукошафатул қулуб”, яъни “Қалблар кашфиёти” китобига мурожаат этсак, иншоаллоҳ, мурод ҳосил қилурмиз. Бу нодир асарда Пайғамбаримиз (соллаллоҳу алайҳи ва саллам) вафотлари бобида қуйидаги далиллар бор:\n«Муҳаммад мустафо (соллаллоҳи алайҳи ва саллам)нинг вафотлари яқинлашаётган бир пайтда Абу Бакир Сиддиқ (розияллоҳу анҳу) ул зотга: “Жанозани қандай адо этайлик?” – дедилар. Расулуллоҳ (алайҳиссалом) бундай жавоб бердилар: “Мени ювиб кафанлаганингиздан кейин, шу уйимдаги (тайёрланган) қабрим ёнига, садирим – чорпоям устига қўйинг. Сўнг ташқарига чиқиб кетингиз, бир соат мендан узоқ бўлингиз. Чунки даставвал мени Аллоҳ раҳмат қилади. Сўнгра жаноза намозимни ўқишлари ва истиғфорда бўлишлари учун малакларга изн беради. Аллоҳ маҳлуқларидан биринчи менинг ёнимга жанозамни ўқишга келадиган зот Жаброил (алайҳиссалом) бўлади. Сўнг навбати билан Микоил (алайҳиссалом), Исрофил (алайҳиссалом), улардан кейинроқ жамоат билан биргаликда Азроил (алайҳиссалом) ва энг охири бошқа фаришталар, сўнг сизлар киринглар, жаноза намозимни алоҳида-алоҳида, гуруҳ бўлиб ўқинглар. Мени улуғловчи сўзлар айтилишига, нутқлар қилинишига, йиғи-сиғиларга асло йўл қўйманглар”», – деб уқтирибдилар. Алихон тўра жаноблари сўнгги сўзларни айтар эканлар, беихтиёр кўзлари ёшга тўлди.\nҲамроҳим жавобдан қониққани кўриниб турарди. Мен эса ҳайратдан қотиб қолган эдим. Чунки тасаввуф илмининг бундай донишманд, оқил олимини учратаман, деб ҳеч ўйламагандим. Хаёлимни домланинг: “Биродар, бу йигитчани танимадим, ким бўладилар?” – деган сўзлари бўлди. Шунда Тошболта ака: “Кечирасиз, айб менда, аслида келган заҳоти таништиришим керак эди. Бу йигит шоир ҳамда маорифчи, исмлари Шукрулла, дадалари шаҳаримизнинг маориф дарғаларидан”, – дедилар. Шунда отахон: “Иним, исмни тўғри талаффуз қилинг, Шукрулла эмас, Шукуруллоҳ денг. Мазмуни Аллоҳга шукр дегани. Бу ном бежиз қўйилмаган, унинг бир сабаби ва тарихи бўлмоғи керак. Шунда мен ердан кўз узмай, сал уялиб: “Мен ота-онамнинг никоҳларидан сўнг тўрт йил ўтгач, туғилган эканман. Шунда ҳожи Тошпўлат қори бувам билан Марям отин бувим мени шу ном билан аташган экан”, – дедим. “Баракалла, мулла йигит”, – сўзларини давом эттирдилар отахон. – “Чеҳрангизнинг тиниқлигидан, бу фариштали бола уламо, улуғ зотлар авлодидан бўлса керак, деб ўйлагандим”.\nШундан сўнг менинг маълумотим, касб-корим ҳақида қизиқдилар. Ўзбек тили ва адабиёти ўқитувчиси эканлигимни билгач: “Касбингиз шарафли экан. Ўқувчиларингиз қалбида ўз она тилига нисбатан меҳр, муҳаббат уйғотинг”, – дедилар.\nЎша унутилмас суҳбат хотирамда ўчмас из қолдирди. Алихонтўра Соғунийнинг ёрқин сиймоси кўз олдимда, мазмунли лутфи эса бир умр қалбимга муҳрланиб қолди. Йиллар ўтиб, бу бетакрор инсон қаламига мансуб “Тарихи Муҳаммадий”, “Туркистон қайғуси” номли асарларини ва Амир Темурнинг “Темур тузуклари” таржимаси билан яқиндан танишдим. Улардан маънавий қувват ва илҳом олдим. Ватан, миллат, она тили каби неъматларнинг қадрини янада чуқур ва теранроқ англадим.


Uznews.net ҳужумга учради\nUznews.net ахборот сайтига хакерлик ҳужумлари давом этмоқда. Бу ҳақда сайт маъмурияти хабар берди.\nМаълумотга кўра, биринчи марта сайтга нисбатан хакерлик ҳужуми 28 феврал куни содир этилган. Шундан сўнг сайт ўз архивини қайта тиклашга ҳамда провайдерни алмаштиришга мажбур бўлган.\n20 апрелда бошланган ҳужум эса 2 кун давом этган. Бунинг натижасида сайт яна вақтинча ишдан чиқарилган.


Фарғона вилояти ИИБ ҳузуридаги тергов бошқармаси раҳбарияти иштирокида ёшлар ўртасида тарғибот тадбирлари ўтказилди\n9 Феврал 2021 йил 591\nЖорий йилнинг 1 февралидан 1 март кунига қадар ўтказилаётган “Ёшлар орасида гиёҳванд воситаларининг тарқатилишига қарши курашиш” ойлиги доирасида Фарғонада ҳам учрашувлар, маданий-маърифий тадбирлар ўтказилмоқда.\nЖумладан, вилоят ички ишлар бошқармаси ҳамда вилоят ОИТСга қарши курашиш маркази мутахассислари ҳамкорлигида Тошкент ахборот технологиялари университети Фарғона филиалида ҳам ана шундай тадбир ташкил этилди.\nТадбирда сўз олганлар юртимизда ёшлар ўртасида гиёҳвандлик ва ОИТС касаллигининг олдини олиш борасида амалга оширилаётган кенг кўламли ишлар ҳақида тўхталдилар.\nШифокорлар гиёҳванд моддалар инсон руҳиятига қаттиқ таъсир этиши, уни ўзига қарам қилиб олиб, бора-бора саломатликка жиддий зарар етказишини аниқ мисоллар орқали гапириб беришди.\nТадбирда талаба-ёшлар гиёҳвандлик иллати ва ОИТС касаллигининг келиб чиқиши ҳақида ўзларини қизиқтирган саволларга малакали мутахассислардан атрофлича жавоб олдилар. Гиёҳванд моддаларни етиштириш, сақлаш ва сотиш жиноят эканлиги, унинг ҳуқуқий оқибатлари содда тилда тушунтириб берилди.\nТадбир якунида зарарли иллатлар таъсирига тушиб, ўз умрини хазон қилган кишиларнинг афсус ва надоматлари, сўнгги пушаймонлари акс эттирилган видеофильм намойиш қилинди.


19.02.2018 11:21 0 778\nЎзбекистон терма жамоаси бош мураббийи Темур Кападзе Миллий олимпия қўмитаси сайтига берган интервьюсида терма жамоада унга ёрдам берадиган мураббийларга аниқлик киритиб олганини айтди.\n- Мураббийлар штабига Андрей Федоров ва Петр Гизимчукни таклиф этдим. Федоровга ортиқча таъриф бериб ўтиришнинг ҳожати йўқ. Уни футболчи сифатида ҳам, мураббий сифатида ҳам тажрибаси катта ва бунга доимо ҳурмат билан муносабатда бўлганман. Миллий терма жамоа мураббийлар штабида ҳам Андрей Федоровнинг фойдаси тегишига ишонаман. Петр Гизимчук эса дарвозабонлар билан ишлайди. Ўзбек футболи тарихидаги энг машҳур дарвозабонлардан бири саналган Гизимчукнинг тажрибасидан ҳам фойдаланишимиз керак, - деди Кападзе.


Ҳожатхона қоғозини ишлаб чиқариш линияси - UZCHINATRADE.COM\nҲожатхона қоғозини ишлаб чиқариш линияси\nҲожатхона қоғози ва қоғозли сочиқларни ишлаб чиқариш ҳозирда анча даромадли бизнес йўналишлардан саналади. Ушбу маҳсулотни жуда кенг савдо тармоқлари орқари сотиш мумкин, бундан ташқари, унга бўлган талаб ҳеч қачон сусаймайди. Шундай экан мазкур товарни нима учун ўзимиз тайёрлашни йўлга қўймаслигимиз керак?\nҲожатхона қоғозини ишлаб чиқаришнинг икки хил усули мавжуд:\n— Ҳожатхона қоғозини қоғоз асосдан тайёрлаш;\n— Ҳожатхона қоғозини макулатурадан тайёрлаш\n•\tҚоғоз тайёрлаш машинасининг таркибига хом ашёни тозалаш ва қоғозни ишлаб чиқаришга мўлжалланган комплекс ускуналар киритилади:\n— электр генератор;\n— кўп фнукцияли тегирмон;\n— ювиш аппарати;\n— рулончаларни кесиш ускунаси;\n— ўраш ускунаси;\n— қадоқлаш ускунаси\n— елимлаш столи.\nИшлаб чиқариш қуввати – суткасига 1-2 тонна.\nТайёр маҳсулот тури – икки қатли ҳожатхона қоғози.\nҚоғоз вазни -15-28г/м3.\nОнлайн сўров Ҳожатхона қоғозини ишлаб чиқариш линияси


Стокгольмдаги теракт: Жамият шокка тушиб қолди, аммо шведлар ёвузликка қарши бирдамликда курашади - Фарғона.Ру ахборот агентлиги\n- Бу терактни Скандинавияда қандай қабул қилишди? Терактдан сўнг Швеция жамиятини асосан нима безовта қилмоқда?\n- Террорситик акт хатари юқори бўлганини кўпчилик тушуниб етди. Ахир Швеция Ироқда ИДга (ИШИД, ISIS, “ислом давлати” – Россияда тақиқланган террористик ташкилот. – “Фарғона” изоҳи) қарши урушда қатнашмоқда. Бу албатта жуда кичик контингент, яхши ўргатилган аскарларнинг ихчамгина гуруҳи. Бугун жамият шок ҳолатида. Аммо шу билан бирга мен анчадан бери шведлар бундай бирлашганини кўрмаган эдим.\n- Стокгольмда яшовчилар полиция ва махсус хизматларнинг ишини қандай баҳоламоқда?\n- Шуниси равшанки, полиция ходимлари бундай вазиятга тайёр бўлишган. Айбдорни дарҳол топишди. Ўттиз йил олдин бош вазиримиз Улофа Пальменинг ўлдирилиши очилмай қолганди, чунки махсус хизматлар режали равишда ишламаган.\n- Охирги йилларда Швецияда бошқа шов-шувли терактлар бўлганми?\nҲа. 2003 йилда Швецияда ташқи ишлар вазири Анну Линдни ўлдиришди : қотил пичоқ билан ташланган. 2010 йилда Дроттнинггатан кўчаси (айнан шу кўчада Оқилов ҳам терактни амалга оширди) атрофида битта худкуш террорист ўзини портлатган. Бахтли тасодифга кўра фақат ўзини ўлдирган холос. Аммо кейин шу туфайли одамлар худди шу кўчада яна теракт бўлишини кутишган. Бу хиёбон фақат пиёдаларга мўлжалланган бўлиб, шаҳар маркази, сайр қилишга қулай жой. Ҳамма шу ерда сайр қилади. Одам кўп...\n- Полиция дарҳол автомобил рулида айнан Оқилов ўтириб, одамларни босганига шубҳа йўқлигини билдирди. Айни пайтда полиция нимани тергов қилмоқда?\n- Раҳмат Оқиловнинг Швециядаги ёки хориждаги бошқа террористлар билан алоқасини текширмоқда.\n- Аммо Ўзбекистон ташқи ишлар вазирлиги Оқиловнинг террористик ташкилот аъзоси бўлганини эълон қилди-ку?\n- Ўзбекистон Оқилов борасида Швецияни огоҳлантиргани ҳақидаги Абдулазиз Комиловнинг баёноти бизни таажжубга солди. Швеция расмийлари қуйидагича баёнот берди: агар биз ҳақиқатан ҳам хорижий махсус хизматлардан ҳужжат олган бўлсак, уни ошкор қилмаймиз, чунки бу махфий ҳисобланади. Аммо менимча улар бевосита Ўзбекистондан ҳеч қандай маълумот олмаган. Чунки агар бу ҳақиқат бўлганида, расмийлар бундай сигнални эътиборсиз қолдирмаган бўлар эди.\n11 йил олдин Стокгольмда ўзбек мухолифатчиси Муҳаммад Солиҳ қўлга олинганини биласиз. У Стокгольмда қўниб-учиш пайтида швед полицияси Ўзбекистондан маълумот олган (М.Солиҳ бир кундан кейин қўйиб юборилган. Швед томони “қандайдир тушунмовчилик бўлди” деган эди. – “Фарғона” изоҳи) . Шу ёқимсиз ҳолатдан сўнг полициямиз Ўзбекистондан келаётган маълумотга ишонмайди, агар бу маълумотлар билан айбни аниқ исботлаб бўлмаса. Бундан ташқари бизда имом Назаровга ҳам суиқасд қилинган.\nАлбатта, ҳозир – Каримовнинг ўлимидан сўнг вазият ўзгарган. Швед расмийлари расмий Тошкент билан алоқа ўрнатиш йўлларини қидираётганига аминман. Бу шароитда жуда кўп нарса Ўзбекистоннинг ўзига боғлиқ – улар ҳужжатлар ҳамда рад этиб бўлмайдиган далилларни бериши керак. Ўзбек ТИВнинг битта баёноти камлик қилади.\nДарвоқе, бошқа ҳолатлар ҳам бўлган. Масалан, бир неча йил олдин Россия расмийлари бир кишини топшириш юзасидан Швецияга сўров юборган. Аммо ҳужжатлари ишонарсиз бўлгани учун сўровга рад жавоби берилган.\n- Ўзбекистон ТИВ баёнотидан олдин матбуотга ўзбек ҳуқуқни муҳофаза қилиш органларидан маълумот сиздирилди. Манбанинг таъкидлашича, Оқилов Швецияда қочқин мақомини олган, шунинг учун уни Туркиядан айнан Стокгольмга экстрадиция қилишган...\n- Мақоми ҳақидаги гаплар тушунарсиз. Шуни биламизки, Оқиловнинг қочқинлик мақоми ва яшаш рухсатномаси бериш сўровига ўтган йили рад жавоби берилган. Аммо ундан олдинроқ, ариза топширган тақдирда ҳам, унда саёҳат қилиш ҳуқуқини берадиган ҳеч қандай Швеция ҳужжати бўлмаган.\n- Тергов қанчага чўзилиши мумкин?\n- Кеча полиция вакили тергов бир йил давом этиши мумкинлигини айтди.\n- Бу фожиали теракт миграция ва хавфсизлик масалалари бўйича сиёсий баҳсларни келтириб чиқардими?\n- Ўтган йили Европага Сурия ва бошқа мамлакатлардан қочқинлар ёпирилиб келганидаёқ миграция масаласи ўта долзарблик касб этган эди. Ўшанда қонунлардаги муҳожирлар оқимини бошқариш шартларини озгина ўзгартиришган эди. Бугунги кунда уларга мамлакатимизда доимий яшаш ҳуқуқини олиш унчалик осон эмас. Рухсатномани ҳам мунтазам янгилаб туриш керак.\nТерактдан олдин ҳам бизда бошпана бериш рад этилган одамларни нима қилиш борасида баҳс-мунозаралар бўларди. Уларни мамлакатига қайтариб жўнатиш керакми? У мамлакатда инсон ҳуқуқларига риоя қилинмаса-чи? Европа суди бир ҳолатда Ўзбекистонга одам депортация қилишни тақиқлаган, гарчи унга Швецияда яшашга рухсат берилмаган бўлса ҳам.\nҲа, бу масалалар матбуотда муҳокама қилинади, аммо айнан сиёсий муҳокамалар балки кейинроқ бошланиши мумкин. Швецияда 2018 йилда парламент сайлови бўлиб ўтади, ўша вақтга яқинлашган бўлиши мумкин. Ҳозирча барча сиёсий партиялар учун энг асосийси ўзларининг терроризмга қарши курашда бирдамлигини кўрсатишдир.


Джетепар – medu.uz – Дорилар ҳақида маълумотлар ўзбек тилида\nHome Йўриқномалар Джетепар\nПрепаратнинг савдо номи: Джетепар®\nТаркиби:Мушак ичига инъекция учун мўлжалланган ҳар бир ампула (2 мл) қуйидагиларни сақлайди: фаол моддалар: бетаин глюкуронати (глюкометамин) 150,0 мг; диэтаноламин глюкуронати (глюкодиамин) 40,0 мг никотинамид 8,2 мг; ёрдамчи моддалар: аскорбин кислотаси, натрий гидроксиди, инъекция учун сув. Вена ичига инъекция учун мўлжалланган ҳар бир ампула (10 мл) қуйидагиларни сақлайди: фаол моддалар: бетаин глюкуронати (глюкометамин) 750,0 мг; диэтаноламин глюкуронати (глюкодиамин) 200,0 мг; никотинамид 41,0 мг; ёрдамчи моддалар: аскорбин кислотаси, натрий гидроксиди, инъекция учун сув. Таърифи: ўзига хос ҳидли ва ширин таъмли, оч жигарранг рангли, тиниқ эритма.\nФармакотерапевтик гуруҳи: гепатопротектор.\nФармакологик хусусиятлари Джетепар® ўзига хос антитоксик таъсир кўрсатади. Глюкометамин (бетаин глюкуронати) жигарга тушганидан сўнг, бетаин ва глюкуронат кислотасига парчаланади. Бетаин самарали липотроп ва детоксикацион таъсир кўрсатади, шунингдек метил гуруҳларини донори ҳисобланади. Глюкометамин жигарда амалга ошадиган дезинтоксикацион реакцияларда иштирок этадиган асосий модда ҳисобланган глюкурон кислотаси туфайли, кучли детоксикацион ва гликоген таъсирга эга. Глюкодиамин (диэтаноламин глюкуронати) глюкурон кислотасининг дезинтоксикацион ва гепатопротектор таъсирини тўлдиради. Диэтаноламин жигардаги липидлар (ҳам аортадаги холестерин, ҳам қон зардобидаги холестерин) нинг даражасини аҳамиятли даражада пасайишига олиб келади. Никотинамид аскорбат шаклида, антитоксик, энтерофик ва антиастеник таъсирларга эга. Никотинамид I (NAD) ва II (NADP) ҳужайралардаги оксидланиш қайтарилиш жараёнларида, ёғлар, протеинлар, аминокислоталар, пуринлар метаболизмида, тўқима нафасида ва гликогенезда иштирок этади. Джетепар® бир неча кун давомида қўлланганидан сўнг организмдан эндоген токсинларни тез чиқарилишига ёрдам беради, жигар фаолиятини тез яхшиланишига ёрдам беради.\nФармакокинетикаси Бетаин глюкуронати (глюкометамин) организмга тушганида ингичка ичакнинг шиллиқ қаватидаги энтероцитлар томонидан осон сўрилади ва қонга тушади. Қон оқими билан жигарга боради ва бетаин ҳамда глюкурон кислотасига парчаланади. Молекула бетаин гомоцистеиннинг метил гуруҳини беради, шу орқали жигарга токсик таъсирини пасайтиради. Бетаин глюкуронатини метаболизм маҳсулотлари бўлиб, L-метионин ва диметилглицин ҳисобланади, улар сафро билан чиқариладилар. Никотинамид тузилиш жиҳатидан никотин кислотасига яқин туради. Ичакнинг шиллиқ қавати орқали яхши сўрилади. У барча тўқималарга тез тақсимланади, йўлдош тўсиғи орқали ўтади ва кўкрак сути билан ажралиб чиқади. Жигарда метаболизмга учраб, никотинамид-N-метилникотинамид ҳосил қилади. Буйрак орқали чиқарилади. Қўлланилиши – Эндоген ва экзоген интоксикациялар; – ўткир ва сурункали вирусли гепатит, токсик гепатит ва жигар фаолиятини бошқа бузилишлари; – жигар етишмовчилиги; – жигарнинг ёғли дистрофияси; – холестаз, сариқлик; – энцефалопатия (шу жумладан алкоголли энцефалопатия); – овқатдан заҳарланиш, алкоголдан ва и никотиндан заҳарланиш; – жигар циррози; – билирубиннинг даражасини юқори бўлиши;- сурункали қабзиятларда қўлланади.\nҚўллаш усули ва дозалари Катталар Турли заҳарланишлар ва жигар фаолиятини турли бузилишларининг оғир ҳолатлари: Вена ичига инъекция учун эритма (10 мл ли ампулалар): суткада 1-5 ампула вена ичига (оқим билан ёки инфузион ҳолда) ҳар куни юборилади.Оғирлик даражаси камроқ бўлган бузилишлар ва тутиб турувчи даволаш учун:Мушак ичига инъекция қилиш учун эритма (2 мл ли ампулалар) суткада 1-2 ампула мушак ичига юборилади.\nНожўя самаралари Джетепар® одатда яхши ўзлаштирилади.Кам ҳолларда қуйидига нохуш кўринишлар: меъдада дискомфорт ҳисси, ахлатни юмшаши ёки диарея кузатилган. Парентерал юборилганидан сўнг аллергик тери реакциялари бўлиши мумкин. Бундай ҳолатларда препаратнинг оғиз орқали қабул қилинадиган дори шаклини буюриш керак.\nҚўллаш мумкин бўлмаган ҳолатлар Сувсиз бетаинга ёки бетаиннинг бошқа шаклларига юқори сезувчанлиги ёки аллергияси бўлган одамларга қўллашдан сақланиш керак.\nДориларнинг ўзаро таъсири Дориларнинг ўзаро таъсирини клиник аҳамиятли турлари кузатилмаган. Шундай бўлса ҳам, жигар фаолиятига таъсир кўрсатиб, Джетепар® турли дори воситаларнинг, шу жумладан антацид воситалар, Н2-рецепторларининг антагонистлари, юрак-қон томир касалликларини даволаш учун қўлланадиган препаратларнинг метаболизмига таъсир қилиши мумкин. Серотонинни қайта қамраб олинишини селектив ингибиторлари ва трициклик антидепрессантлар билан бир вақтда қўлланганида эҳтиёткорлик билан буюриш керак.Препарат вена ичига юбориш учун эритма шаклида кўпчилик инфузион эритмалар (Рингер эритмаси, Хартаман эритмаси, натрий хлоридини 0,9% ли эритмаси, турли концентрациядаги глюкоза эритмаси) билан мутаносибдир. Махсус кўрсатмалар Шифокорнинг кўрсатмаси бўйича қўлланилсин.Кекса ёшдаги пациентлар, буйрак етишмовчилиги ҳамда бошқа оғир даражадаги ёндош патология билан хасталанган пациентлар учун энг кичик самарали дозаларни қўллаш зарурияти бўлиши мумкин. Ҳомиладорлик ва лактация даврида қўлланиши Ҳомиладорлик ва лактация даврида препаратни қўллаш юзасидан етарли маълумотлар мавжуд эмас. Шунинг учун Джетепар® препаратини ҳомиладорликнинг биринчи уч ойлиги ва эмизиш даврида қўллашдан сақланиш тавсия этилади, бунда она учун қўллашдан кутилган потенциал фойда, ҳомила учун ҳавфдан устун бўлган ҳолатлар бундан мустасно. Препарат болалар ололмайдиган жойда сақлансин ва яроқлилик муддати тугаганидан сўнг ишлатилмасин.\nДозани ошириб юборилиши Дозани ошириб юборилиш ҳоллари кузатилмаган. Дозаси бехосдан ошириб юборилганида ножўя самаралар кучайиши мумкин. Даволаш симптоматик.\nЧиқарилиш шакли Мушак ичига инъекция учун эритма: тиниқ эритма 2 мл дан ампулаларда, 10 ампула контур уяли ўрамда, контур уяли ўрам картон қўллаш бўйича йўриқномаси билан бирга картон қутига жойланган. Вена ичига инъекция учун эритма: тиниқ эритма 10 мл дан ампулаларда, 5 ампула контур уяли ўрамда, контур уяли ўрам картон қўллаш бўйича йўриқномаси билан бирга картон қутига жойланган.\nСақлаш шароити Қуруқ, ёруғликдан ҳимояланган жойда, 30оС дан юқори бўлмаган ҳароратда сақлансин.\nЯроқлилик муддати 2 йил.


Finance.uz - Энди банклар ҳам микроқарз беради\nҚонунчиликка киритилган қўшимчаларга мувофиқ, банклар эндиликда микроқарз бериш банк операциясини амалга оширади.\nЎзбекистон Республикаси Президенти 2018 йил 3 октябрда “Ўзбекистон Республикасининг айрим қонун ҳужжатларига иқтисодий муносабатлар ва тадбиркорликни ривожлантиришга қаратилган ўзгартиш ва қўшимчалар киритиш тўғрисида”ги Қонунни имзолади.\nШунингдек, эндиликда лицензия талаб этадиган фаолият турлари учун лицензиянинг амал қилиши муддати чекланмаган ҳолда берилади. Қонунчиликда лицензиянинг муддати чекланиши мумкин, лекин бу муддат беш йилдан кам бўлмаслиги лозим.\nБундан ташқари божхона расмийлаштируви бўйича мутахассиснинг малака аттестати бекор қилинди, дея хабар беради ЎзА сайти.


Саккиз тўққиз ёшли боланинг руҳий ҳолати\nNavigate Бош саҳифа\nМанзилингиз:Муслимаат»Оила ва жамият»Фарзанд»Фарзанд тарбияси»Саккиз тўққиз ёшли боланинг руҳий ҳолати\tСаккиз тўққиз ёшли боланинг руҳий ҳолати\t0 1 156\non\tНоябрь 24, 2015\nСаккиз тўққиз ёшда бола ота-онасидан узоқлашишни бошлайди. Бу пайтда ота-оналарга ўз қизлари ёки ўғиллари билан муносабатларни тўғри шакллантиришда анча сабр керак бўлади. Бир томондан қараганда фарзандингизнинг ҳаётига ҳаддан зиёд аралашувингиз унинг келажакда мустақил инсон сифатида қатъиятли бўлолмаслигига сабаб бўлиши ҳам мумкин. Биз ҳаммамиз кимдир бизнинг ўрнимизга ҳаммасини назорат қилиши, ҳамма муаммоларни ўрнимизга ҳал қилишига жуда тез ўрганамиз. Сизнинг изоҳларингизсиз бирор қадам босишига рухсат бермаслигингиз орқали болангизнинг ҳаётга бўлган муносабатини анча сусайтириб қўясиз. Онам кўйлагимни дазмоллайдилар, дадам пойабзалимни тозалаб берадилар, бувим биологиядан ёрдам берадилар, бувам алгебрадан. Ўйлаш шарт эмас. Тасаввур қилиб кўринг, бу нимага олиб келади?\nБошқа томондан, саккиз тўққиз ёшли бола ҳали болада! Ҳа, у мактаб ҳаётига анча кўникиб қолган, унинг организми мураккаб жараёнларга мослашган, инсонлар ичига қўшилиш унга энди у қадар қўрқинчли эмас, ўқитувчиси билан ҳам муносабати яхши. Ташқи ҳолатларнинг яхшилигига қарамай, боланинг руҳияти ҳали охиригача мустаҳкамланмаган. Бола унинг назарида фожеали кўринган ҳолатларда яхши бир маслаҳатчига эҳтиёж сезади.\nАгар бола энг диққатли тингловчи ва энг донишманд маслаҳатчини ота-оналарининг бирида кўрса жуда яхши бўларди. Агар бу ҳолат бўлмаса, фарзандингиз қарорларни мустақил қабул қилишни бошлайди(улар эса ҳар доим ҳам тўғри бўлавермайди), ёки маслаҳатчини атрофдан қидиради.\nФарзандингиз билан бу ёшда яқин бўлишни истасангиз, шунчаки у билан кўпроқ суҳбатлашинг. Бироқ бунда ўта эркалаб ҳам юборманг ва овозингизни ҳам баландлатманг. Мактабда нималар бўлгани, қандай воқеаларни кўргани, синфдошлари ўзини қандай тутаётгани, ўқитувчиси нима деётганини сўранг. Шунда фарзандингиз албатта ўзини ташвишга солаётган муаммо ҳақида сизга гапириб беради.\nЎхшаш мақолалар Октябрь 10, 2016 0\tЁшларни мафкуравий хуружлардан ҳимоя қилиш\nСентябрь 26, 2016 0\t“Жаннат райҳонлари”га озор берманг!\nАвгуст 29, 2016 0\tНега биз аёл бўлишни ўрганишимиз керак?\nLeave A Reply Cancel ReplyДля отправки комментария вам необходимо авторизоваться.\tУШБУ БЎЛИМДА...ФарзандФарзанд тарбиясиБалоғат бекатиБолажонлар учун\nОмина журналиОмина ижтимоий ва маърифий журнал\n1437 Зулҳижжа 10 сон\nКўмак online вақфи


Бу нима - инсонпарварликми ёки қотиллик? Ёки суъиқасдга ёрдамлашиш? Ушбу "жараённи" амалга оширадиган шифокорлар кўнглидан нелар кечади? Дин бунга нима дейди? Бу тиббиёт ёрдамида ҳаётдан ихтиёрий тарзда кетишни истаган инсон ҳақида энг кенг тарқалган саволлардир\nМуаллиф: Светлана Холоднова, Sputnik радиоси\nЧидаб бўлмас азоблар ва касалликнинг терминал босқичлари – эвтаназия жараёнига рухсат берилган аксарият давлатларда асосий сабаблар худди шулардан иборат. Масаланинг ахлоқ ва диний жиҳатлари борасидаги баҳслар тинмаётган бўлсада, аммо бемор ўлиш ҳуқуқини танлашга ҳақлилигини тобора кўпроқ давлатлар тан олмоқда.\nБу нима - инсонпарварликми ёки қотиллик? Ёки суъиқасдга ёрдамлашиш? Ушбу "жараённи" амалга оширадиган шифокорлар кўнглидан нелар кечади? Дин бунга нима дейди? Бу тиббиёт ёрдамида ҳаётдан ихтиёрий тарзда кетишни истаган инсон ҳақида энг кенг тарқалган саволлардан бўлса керак.\nРоссия азоблардан қутулишнинг бундай усулини қонунийлаштиришга тайёр эмас (ва тез орада тайёр бўлиши ҳам даргумон), аммо, Европа иттифоқида ўлишга бўлган ҳуқуқ яна бир мамлакатда тан олиниши мумкин.\nПортугалия парламенти эвтаназияни ўтказиш тўғрисидаги қонунлойиҳасини маъқуллади. Эндиликда ҳужжат кучга кириши учун у президент томонидан маъқулланиши лозим. Ҳужжатда инсонга "ҳаётни тўхтатишда ёрдам бериш мумкин бўлган" аниқ шартлар булгиланган: хусусан, (ўлим билан тугайдиган касалликларнинг охирги босқичлари ва чидаб бўлмас азоб-уқубатлар шулар жумласидан), уни қандай ва қаерда ўтказиш мумкинлиги, қанча ва қандай шифокорлар бемор ҳолатига баҳо беришлари мумкинлиги.\nШу тариқа, Португалия яқин икки йилда эвтаназияга рухсат берилган Европа Иттифоқининг бешинчи мамлакати бўлиши мумкин. Ҳозирда эвтаназияга Нидерландларда, Бельгияда, Люксембургда ва Германияда рухсат берилган.\nШвейцариянинг Цюрихида жараён 1941 йилдан ўтказиб келинади. Бошқа минтақалар ва қитъаларга келадиган бўлсак, азоб чекаётган инсонларга бу дунёни қачон тарқ этиш борасида танлаш ҳуқуқини берадиган давлатлар унчалик кўп эмас: бу Янги Зеландия, Канада, Колумбия ва Австралия. АҚШда эвтаназия фақатгина саккизта штатларда қонунийлаштирилган. Исроил, Швеция ва Мексикада фақатгина муайян ҳолатларда рухсат берилади.


Анъаналар ва урф-одатлар\nСиз нима дейсиз?...\nТантана ўтказиш жойлари\nҚўшиқчилар & Шоу дастур\nТўй безаги & Флористика\nКелин либослари & Аксессуарлар\nКостюмлар & Аксессуарлар\nСоч турмаги & Макияж & Саломатлик\nРақс мактаби ва хореографлар\nЎз / UZS\nТўй веб-саҳифаси шаблонини танланг\nҲақиқий ҳикоялардан илҳомланинг\nТўйингизни биз билан ташкиллаштиринг ва 1 000 000 ютиб олинг\nКелин тўй либоси\nЎзингизга айнан керакли бўлган совғаларни қабул қилинг!\nЎзингизга фақат керакли совғаларни олишни хоҳлайсизми?\nThankYou совғалар рўйхати орқали, меҳмонлар сизга айнан керакли совғалар учун тўйона пул ўтказмаларини амалга оширишлари мумкин. Шундан сўнг, тўпланган тўйона суммасини шахсий ҳисобингизга ўтказишингиз мумкин бўлади.\nТўй веб-саҳифасини яратинг\nБизнинг хизматимиз орқалимеҳмонлар рўйхатини бошқариш учун ThankYou да рўйхатдан ўтиш кифоя.\nСовғалар рўйхатини яратинг\nТўй веб-саҳифангизда совғалар рўйхатини киритинг, бу меҳмонларингизга келин-куёвга нима совға қилай? деган абадий муаммо ҳақида қайғурмасликка имкон беради. Улар пул ўтказиш йўли билан, совғаларини тўлиқ ёки қисман қийматини тўлаб беришлари мумкин.\nСовғалар рўйхати билан улашинг\nШахсий тўй веб-саҳифангиз ҳаволасини меҳмонларингизга юборинг ва пул ўтказмаларини қабул қилишни бошланг.\nТўй совғалари учун ғоялар\nСмартфоннинг энг сўннги моделидан тортиб тўй саёҳатигача. Тасаввур қилишингиз мумкин бўлган хоҳлаган совғалар рўйхатини яратинг!\nСовға сифатида пул ўтказмалари\nТелевизор Samsung 40j5100\nКир ювиш машинаси Hotpoint-Ariston WMSG 601\nМикротўлқинли печь Samsung MS 23 TAS\nЧангютгич Samsung SC4326\nНоутбук Asus X555Q\nМеҳмонларга қулайлик томони нимада?\nМеҳмонлар тўй ҳақида барча керакли маълумотларни оладилар, севги ҳикояси, тадбирлар дастури, тўй фотосуратлари, тўйда иштирок этишни тасдиқлаш, совғалар (тўйона) тақдим этиш ва бошқалар! Ўзингизни яқинларингиз билан тўйингиз ҳадиги маълумотлар билан улашинг!\nМожно ли предложить свой вариант подарка?\nСиз "исталган совғалар" рўйхатига тайёр совғалар рўйхатидан танлаб қўшишингиз ёки ўзингизни совғангизни яратишингиз мумкин. Масалан, тўй саёҳати, маиший техника ва бошқалар. Совғанинг тавсифни, фотосуратини, шунингдек қийматини ўзингиз қўшишингиз мумкин.\nНима учун ThankYou совғалар рўйхатини танлашга арзийди?\nСовғалар рўйхати, меҳмонлардан сизнинг ҳисоб рақамингизга пул ўтказмаларини олиш имкониятини беради. Бу АҚШ ва Европа давлатларида аллақачон оммабоп бўлиб улгурган ўзига хос хизмат.\nБизнесингизни биз билан юритинг\nБЭПУЛ аккаунтингизни рўйхатдан ўтказинг ва ҳозироқ совғалар рўйхатини тузишни бошланг.\nСовғалар рўйхати хизматининг умумий шартлари ва қоидалари\nКомиссия: Совғалар рўйхатини фаоллаштириш бепул. Пул ўтказмасининг умумий комиссияси 4% ни ташкил қилади. Улардан 2% тўлов тизимининг комиссияси, 2% сайтнинг ахборот хизматлари учун тўлов.\nТўлов усули: Барча тўловлар UZCARD Online банк карталари орқали Ўз Р сўмда амалга оширилади.\nThankyou, фойдаланувчиларнинг шахсий тўй веб-саҳифаларига совғалар рўйхатини қўшиш имконини беради.\nТўйга Таклиф этилганлар /меҳмонлар, тўй совғалари учун амалга оширган тўловлари, тўй веб-саҳифаси фойдаланувчиси учун Thankyou да очилган ҳисоб рақамга келиб тушади.\nТўловларни қабул қилиш учун, фойдаланувчи совғалар рўйхатини фаоллаштириши керак. Ушбу жараён фойдаланувчининг банк ҳисобига пул ўтказишнинг хавфсизлигини ва қонунийлигини кафолатлайди. Бунинг учун фойдаланувчи Thankyou га тўғри тўлдирилган активлаштириш формасини, паспорт ва рўйхатдан ўтиш манзили бўлган ҳужжат суратини (паспорт, телефон, сув, газ ёки электр учун ҳисоб-фактура) юбориши керак. Thankyou талаблари тўғри бажарилмаган ҳолда, Thankyou Тўй совғалар рўйхатини фаоллаштирмаслик ҳуқуқини ўзида сақлаб қолади.\nҲисоб рақамга келиб тушган пулни олиш, Фойдаланувчидан сўров қабул қилинган кундан бошлаб 5 иш куни ичида амалга оширилади. Фойдаланувчи томонидан олинган пул маблағлари, қандай мақсадларда сарфланишига Thankyou жавобгар эмас.\nТўйга Таклиф этилганлар /меҳмонлар томонидан тўланган пул маблағлари, фақатгина фойдаланувчиларнинг шахсий кабинетларида акс этилади.\nФирибгарлик мақсадлар ва ҳаракатлар гумони пайдо бўлганда, Thankyou, тўловни ва / ёки фойдаланувчининг профилини бекор қилиш ёки тўҳтатиш ҳуқуқини ўзида сақлаб қолади.\nИккала фойдаланувчи вафот этган тақдирда, Thankyou қонуний меросхўр пайдо бўлгунга қадар ҳисобдаги пулни сақлайди. Агар пулни қабул қилувчи мехнатга лаёқатсиз бўлса, сўров васийлик қилувчи шахс томонидан амалга оширилиши керак.\nTўйлар бекор қилиниши натижасида Таклиф этилганлар /меҳмонлар ва фойдаланувчилар ўртасида юзага келадиган (тўланган пуллар қайтарилиши) низолар учун Thankyou жавобгар бўлмайди.\nТўйга таклиф этилганлар /меҳмонлар шахсий маълумотларни, электрон почта манзилларини ва почта манзилларини пул совғасини олган фойдаланувчига хабар беришни таъминлайдилар ва ушбу маълумотлар тўғрилигини кафолатлайдилар.\nУшбу лойиҳа никоҳланувчиларга тўйларини режалаштиришда ва керакли хизмат кўрсатувчиларни топишда ёрдам бериш учун мўлжалланган.\nСайтда хато топдингизми? Хатоси бор матнни белгиланг, alt + ↵ ни босинг ва шарҳингизни ёзинг.\n© 2018-2020 ThankYou. Барча ҳуқуқлар амалдаги қонунчиликка биноан ҳимояланган.\nТўйингизни ташкиллаштиришдан завқ олишни хоҳлайсизми? ThankYou бунда сизга ёрдам беради!\nАкцияда иштирок этинг ва 1 000 000 пул мукофотини ютиб олинг! Акция ҳар ой ўтказилади, шунинг учун сиз акциянинг истаган сонида иштирок этишингиз мумкин.


Сиз шу ердасиз: Бош сахифа Компьютер синфхонаси MS WORD ДАСТУРИДА ЯНГИ ҲУЖЖАТ ЯРАТИШ. 2016, 3-сон\nЯратилган куни 28.10.2016 05:02 | | | Кўрилган: 30383\nMS Word дастури ёрдамида янги ҳужжат яратишдан аввал уни фаоллаштириш талаб этилади. Дастлаб тизим бош менюсидан вертикал стрелкалар кўмагида создать документ офис ёрлиғи топилиб, у Enter клавиши билан фаоллаштирилади. Натижада 11 бўлимдан таркиб топган мулоқот ойнаси очилиб, курсор бизга керакли биринчи “новый документ” элементида туради. Профессионал дастур бўлмиш MS Word оддий ҳужжатлар ва мураккаб турдаги матнли файлларнинг электрон нусхаларини яратиш имконига эга бўлиб, айтилган мулоқот ойнасида зарур ҳужжат турини танлаш мумкин. Танловни тасдиқлаш учун Enter клавиши босилгач, ойна ёпилади. Шундан сўнг синтезатор кўп сатрли бўш таҳрир ойнасининг илк саҳифаси очилганлигини “документ 1” тарзида маълум қилади. Кейин очиладиган янги таҳрир ойналари тегишли тартиб рақами билан,масалан, “документ2”, “документ3” тарзида номланаверади.Бундан ташқари, тизим бош менюсидаги “программы” подменю бўлимида жойлашган “майкрософт офис” подменю пунктини очиб, вертикал стрелкалар воситасида Майкрософт офис ворд 2003 ёрлиғини танлаш ва устига Enter клавишини босиш билан ҳам ушбу дастурни ишга тушириш мумкин. Айни ўринда мазкур ёрлиқни контекст менюсидаги “отправить” пунктидан иш столига жўнатиш имкони ҳам мавжуд. Бу эса дастурни иш столининг ўзида фаоллаштиришга замин яратади. Қолаверса, унинг янада тезроқ ишга тушишини таъминлаш учун ушбу ёрлиққа тезкор клавишлар комбинациясини бириктириш керак бўлади.\nОчилган кўп сатрли таҳрир ойнасига компьютер клавиатурасининг умумий ҳамда калькулятор блокларидаги клавишлар орқали турли тиллар алифболарида ҳарф, рақам ва бошқа ҳар қандай белгилардан иборат матн киритилиши мумкин. Синтезатор мазкур матнни овозли тарзда ўқиши учун Insert +2 клавишлар комбинацияси орқали киритилган “символни ўқиш” функцияси ёқилган бўлиши зарур. Шунингдек, Insert +3 клавишлар комбинацияси воситасида ишга тушувчи “сўзларни ўқиш” функцияси ёқилган бўлса, матнни тайёрлаш жараёнида бирор сўзни ёзиб, ундан сўнг пробел ёки маълум бир тиниш белгиси босилганда киритилган сўз ўша вақтнинг ўзидаёқ ўқиб берилади. Бирорта узун матнни эшитиш вақтида ўқишни бутунлай тўхтатиш учун CTRL клавишини босиш кифоя. Бу борада NVDA дастуридаги ўзига хос қулайлик шундаки, Shift клавиши ёрдамида матн ўқилишини вақтинча тўхтатиш, уни яна бир босиш билан ўқишни тўхтаган жойидан давом эттириш мумкин. Нотўғри киритилган бирор ҳарф ёки белги BackSpace клавиши билан ўчирилади. Матндаги сўзларни ўчириш учун Shift +CTRL +ўнг стрелка билан кейинги сўзни ёки Shift +CTRL +чап стрелка кўмагида олдинги сўзни белгилаб олиб, сўнгра Delete клавишидан фойдаланилади. Delete клавиши одатда курсор турган символни ўчиради. CTRL +z клавишлар комбинацияси эса мазкур амалларни қадам-бақадам бекор қилади ҳамда матн таркибидаги ўчирилган сўзларни қайта тиклайди.\nАгар фойдаланувчи томонидан каттароқ матн ёзилаётган бўлса, жорий сатр тўлиши билан дастур автоматик тарзда янгисини ҳосил қилади ва курсор унинг бошига ўтади. Натижада матннинг давоми янги сатрга ёзилади. Ёзиш жараёнида жорий сатр охирига етмай туриб янги сатрга эҳтиёж сезилган вақтда Shift +Еnter клавишлар комбинациясидан фойдаланган маъқул. Хатбошидан ёзиш учун эса Еnter клавишини босишнинг ўзи кифоя. Жорий саҳифанинг исталган жойида CTRL +Enter клавишлар комбинацияси босилса, курсор янги бўш саҳифанинг бошига тушади. Мазкур комбинация матнни саҳифаларга ажратиб ёзишда қўл келиб, NVDA айни ҳолатни “разделитель страниц” тарзида баён қилади.\nShift клавишидан матнни белгилашда фойдаланилиб, Shift +ўнг стрелка билан кейинги, Shift +чап стрелка ёрдамида аввалги символлар белгиланади. Худди шу тартибдаги комбинация Shift билан бирга CTRL клавиши ҳам қўшиб босилган ҳолда амалга оширилса, матнни сўзма-сўз белгилаш мумкин. Shift +and матнни курсор турган жойдан сатр охиригача, Shift +home эса сатр бошигача белгилашда қўлланилади. Матнни сатрлар бўйлаб белгилашда Shift +вертикал стрелка, унинг абзацларини белгилаш учун эса Shift +CTRL +вертикал стрелка ишлатилади. CTRL +a клавишлар комбинацияси бутун матнни белгилайди. Бирор ҳарф ёки курсор стрелкаларининг босилиши матндаги ҳар қандай белгиловларни бекор қилади. Белгиланган матнлар билан қуйидаги амалларни бажариш мумкин: Shift +f3 мазкур матнни катталаштирса, CTRL+b қалинлаштиради. CTRL +I уни эгри курсивли ҳолатга келтиради. CTRL +u эса матннинг тагига чизади. CTRL +l саҳифадаги белгиланган матннинг чап, CTRL+r ўнг, CTRL+j ҳар ики тарафини текислайди. CTRL +e матнни саҳифанинг ўртасига қўяди.\nЮқоридаги амалларни бекор қилиш учун қайд этилган комбинациялар такроран босилиши даркор. Шунингдек, CTRL +m белгиланган матнни ўнг, Shift +CTRL +m чап тарафга суради. CTRL +] бу каби матн ёки суратнинг ҳажмини катталаштирса, CTRL +[ уларни кичрайтиради. Белгиланган матн Delete клавиши ёрдамида ўчирилади. Бундан ташқари, CTRL +c клавишлар комбинацияси билан матннинг муайян қисмидан нусха кўчирилса, ундан бирор сўз ёки жумлани ажратиб олиш CTRL +x кўмагида амалга оширилади. CTRL +V комбинацияси ёрдамида матн парчасининг нусхаси ёки ажратиб олинган қисми саҳифанинг исталган ерига жойлаштирилади. Матнни алмашув буферидан сатр охирига қўйиш учун аввал стрелкалар билан курсор сатрдаги энг сўнгги символдан кейинги жойга ўтказилиши лозим. Акс ҳолда ажратилган матн сатр ўртасига тушиб қолиши мумкин.\nАввал айтилганидек, MS Word кўп ойнали дастур ҳисоблангани боис унда CTRL +n клавишлар комбинацияси орқали кераклича янги бўш таҳрир майдони очиш имкони мавжуд. Бир неча ойна очилган пайтда тизимнинг Alt +tab стандарт комбинацияси ёки CTRL +f6 ҳамда Shift +CTRL +f6 каби усуллар билан ойнадан-ойнага ўтиш мумкин бўлади. Жорий ойна CTRL +f4 комбинацияси орқали ёпилади, бироқ қолган ойналар очиқ туради. Уларни ҳам ёпиш лозим бўлса, мазкур комбинация ҳар бири учун алоҳида қўлланилади. Янги ҳужжат тайёр бўлгандан сўнг уни сақлаш учун дастурнинг “файл” менюсидан “сохранить как?” пунктини топиб, уни фаоллаштириш даркор. Ойна илк бор ёпилаётганда сақлаш мулоқоти автоматик тарзда очилиб, курсор “файлни номлаш” таҳрир майдончасида туради. Шу ерга файл номи ёзилиб Enter клавиши босилиши билан курсор “сохранить” тугмасида турганлиги туфайли ҳужжат файли сақланади. Агар ҳужжат ёпилиб, алоҳида ном қўйилмай сақланса, матндаги дастлабки 20 та символ файл номи сифатида белгиланади. Шунингдек, ҳужжатни сақлашдан олдин Tab билан кодировкалар рўйхатига ўтиб, вертикал стрелкалар кўмагида сақланаётган файл турини танлаш имконидан фойдаланилади. Илгари сақланган ҳужжатга муайян ўзгартишлар киритилган тақдирда у шу ўзгарган ҳолатида CTRL +s клавишлар комбинацияси орқали осонгина сақлаб қўйилади. Одатда дастур янги тайёрланган файлни “мои документы” папкасида сақлашни таклиф этади. Бу ўринда фойдаланувчи Tab билан папкалар дарахтига ўтиб, ўзига қулай бўлган бошқа жойни ҳам кўрсатиши мумкин.


Шавкат Мирзиёев Тошкент шаҳридаги бунёдкорлик ишлари ва саноат корхоналари фаолияти билан танишмоқда\n13:58 / 20.11.2020\n«Биринчи объект Яшнобод туманидаги Технопарк бўлди. Давлат раҳбарининг 2019 йил 1 майдаги “Саноат кооперациясини янада ривожлантириш ва талаб юқори бўлган маҳсулотлар ишлаб чиқаришни кенгайтириш чора-тадбирлари тўғрисида”ги қарори асосида ушбу инновация технопарки ташкил этилган эди. Ўтган қисқа вақтда бу ерда замонавий индустрия йўлга қўйилди.\nШунингдек, илгари 3 мингдан зиёд иш жойлари бўлган, Технопаркда 6 минг 700 га яқин бўлади. Яъни, маҳсулот ишлаб чиқариш 10 баробар, экспорт 3,5 баробар, иш жойлари 1,7 баробар кўпаяди», дейилади президент матбуот хизмати хабарида.\nТехнопарк 7та блокдан иборат. Бу ерда умумий қиймати 365 миллион долларлик 17та лойиҳа амалга оширилмоқда.\nЖорий йил февралида электрон газ ҳисоблагичлар корхонаси, августда маиший совутгичлар заводи ишга туширилган эди. Бошқа лойиҳалар ҳам бирин-кетин фойдаланишга топширилмоқда.\nЛифт корхонасида давлат раҳбари маҳсулотларнинг локализация даражаси билан қизиқди. Ҳозирда бу кўрсаткич 32 фоиз.\nДавлат раҳбари форма ва қолиплар корхонасида ёш ходимлар ишини кузатди.\n«Бундай корхоналар бир эмас, бир нечта жуда муҳим иқтисодий-ижтимоий масалаларни ҳал қилади. Одамларни, айниқса, ёшларни иш билан таъминлайди. Энг асосийси, бугунги ютуғимиз – саноатда юқори технологияларни амалда ишлата оладиган замонавий миллий кадрларнинг янги авлоди етишиб чиқяпти», – деди президент.\nКелгуси йили Технопаркда совитувчи витриналар, иситиш радиаторлари, ошхона техникалари, фурнитура ва аксессуарлар, мис қувурлар, изоляция материаллари каби бозорбоп маҳсулотлар ишлаб чиқарувчи 9та корхона ишга туширилади.\n11:45 / 12.07.2021\n"LEO" сув насослар ва технологиялар – энергия тежамкор ва юқори самарадор!\n22:34 / 28.05.2021\nУй-жойга талаб юқори бўлган туманларда камида 3 мингта хонадонга эга кўп қаватли уйлар қуриш бўйича кўрсатма берилди\n22:20 / 28.05.2021\nКўп қаватли уйларга хизмат кўрсатишни яхшилаш масалалари муҳокама қилинди\n20:44 / 28.05.2021\nЙўқотишлар ўртача 40 фоизни ташкил этмоқда – Президент иситиш тизимидаги ҳолатни танқид қилди


Бу смартфонсоз Samsung, Xiaomi, Vivo, Apple ва Huawei’дан ҳам ўзиб, мутлақ рекорд ўрнатди! - Terabayt.Uz\n«Мени Марсга дафн этинг» – Илон Маск «Қизил сайёра»ни забт этиш вақтларигача айтди\nXiaomi Mi 10T Lite 5G'нинг тўлиқ техник жиҳатлари билан танишинг\nВа ниҳоят, Xiaomi Mi 11’ни илк «жонли» расмларда кўрамиз!\nGalaxy S20 олишга шошилманг – Galaxy S21’лар ундан арзон чиқади!\nТехнология ҳақида сиз билган ва билмаган 10 та факт (5-қисм)\nЎрта нархли ўнта энг кучли смартфон (AnTuTu, 2020 йил ноябрь)\nЎзбекистонда миллий тест тизими учун онлайн рўйхатга олиш бошланди\nЭнг қудратли флагманлар ўнталиги (AnTuTu рейтинги, 2020 йил ноябрь)\nСоврин миқдори 60 000 000 сўмлик «IT MARAFON–2021» танловига марҳамат!\nApple ўзининг турли гаджетлари учун 2020 йилги энг зўр ўйин ва иловаларни эълон қилди\nБу смартфонсоз Samsung, Xiaomi, Vivo, Apple ва Huawei’дан ҳам ўзиб, мутлақ рекорд ўрнатди!\nOppo корпорацияси айнан Xiaomi компаниясининг арзончи Redmi бренди билан рақобатлашиш учун Realme шуъба корхонасини ташкил этган эди. Жорий йилнинг май ойида ўзининг икки йиллигини нишонлаган ушбу компания ўшанда дунё бўйича 40 миллиондан ортиқ смартфон сотишга улгурган эди.\nЎҚИНГ: Realme’нинг ҳамёнбоп смартфони AnTuTu’да ҳатто Galaxy S20 Ultra ва Galaxy S20+ флагманларини «ер тишлатди»!\nRealme чиндан ҳам дунё бўйича энг тез ўсиб келаётган смартфон бренди сифатида тан олинган. Компания аввалроқ, 2020 йилнинг охиригача жами 50 миллионта телефон сотишни режалаштираётганини эълон қилган эди.\nБироқ энди маълум бўлишича, Realme ҳали йил якунланмасиданоқ ушбу кўрсаткичга эришиб улгурибди! Ташкил этилганига икки ярим йил тўлмасиданоқ у 50 миллионта смартфон сотишга муваффақ бўлди.\nЎҚИНГ: Realme ўйинбоп, атиги 116 доллардан бошланувчи Narzo 20, Narzo 20A ва Narzo 20 Pro смартфонларини чиқарди\nШу билан бирга, Realme ушбу маррага эришиш тезлиги бўйича рекорд ҳам ўрнатган. Қуйидаги графикда оммабоп смартфонсозлар – Realme, Samsung, Xiaomi, Vivo, Apple ҳамда Huawei компаниялари ўзларининг илк 50 миллионта телефонини неча чоракда сотиб улгургани акс эттирилган:\nКўриб турганингиздек, бу ёш хитойлик компаниянинг шашти баланд!\nЎҚИНГ: Android 11’гача янгиланиши аниқ бўлган Samsung, OnePlus, Xiaomi, Oppo, Realme, Huawei, Motorola, LG ва Nokia смартфонлари\n#Oppo #андроид смартфон #смартфонлар #Realme\nОйига атиги 8000 сўмлик «Yengil» тариф режаси чиқди!\nПрезидент халққа ўз Telegram ва WhatsApp рақамларини берди: «Мени ҳам гуруҳингизга қўшиб қўйинг!»\n6000 мАс батареяли, 129 долларлик Xiaomi смартфони ярим соатда 70 мингта сотилди!\nTelegram’да кўпчиликка керакли яна бир функция пайдо бўлди!\nInstagram'да энг кўп фолловерга эга аккаунтлар ТОП 20 талиги билан танишинг


Андижонда диний чекловлар кучайтирилмоқда - Фарғона.Ру ахборот агентлиги\n22:35 msk, 14 Июль 2020\n- Аввалига ҳайрон бўлдим, кейин билсам, янги ҳоким шундай қарор чиқарибди. Энди масжидларда азон чақирилмас эмиш. Бир неча йил аввал масжидларда микрофонда халойиққа эшиттириб азон айтиш таъқиқланганди, энди умуман азон эшитилмайдиган бўлди.\nШу йил 13 октябрь куни бўлиб ўтган Халқ депутатлари Андижон вилоят кенгашининг навбатдан ташқари сессиясида республика президенти тавсияси билан Аҳмаджон Туғилович Усмонов вилоят ҳокими этиб тайинланган эди. Ўтган давр мобайнида Андижонда янги ҳоким томонидан бир қатор диний чекловлар жорий қилинди.\nЭнг аввало масжидларда азон чақирилмайдиган бўлди. Шаҳарликлар аввалига микрофонда азон айтилиши қайтадан таъқиқланди деб ўйлашган эди. Бироқ энди умуман азон чақирилмаслигини эшитиб, кўпчилик ҳайрон бўлмоқда.\n- Масжидларда назорат кучайтирилган, - дейди Азимбой Тўлаганов. – Балоғатга етмаган болалар масжидга киритилмаётир. Намозни, Қуръони Каримни ёшлигидан ўрганмаса, яна қачон ўрганади болалар? Катта бўлганда ўргангани эсидан тез чиқиб кетади-ку! 70 йил бизнинг кофирлашганимиз етарли эмас-ми?\nАйни кунларда Андижон турфа қарорлар, фармонлар оғушида. Баъзи қарорлар кишиларни ажаблантирса, баъзилари халқнинг норозилигига сабаб бўлмоқда.\nКейинги йилларда шаҳар аҳолиси орасида Ислом динига нисбатан эътиқод кучайган. Тўйларда спиртли ичимликлар қўйиш, келин-куёвларнинг столга чиқиб ўтириши каби анъаналар барҳам топди. Унинг ўрнига қори домланинг қироати, маърузали тўйлар урф бўлди. Аммо янги ҳокимнинг буйруғига кўра, энди маъруза ўқитиб тўй қилиш таъқиқланади. Шундай тўй-маросим ўтказган шахсларга 500 минг сўм миқдорида жарима белгиланди.\n- Бу очиқдан-очиқ тазйиқ, Инсон Ҳуқуқларини поймол қилиш, - дейди юрист Д. Р. - Конституцияга кўра, фуқаролар диний эркинликларга эга. Жумладан, ўз тўйини қандай ўтказиш, маъруза биланми, отарчи биланми, кишининг шахсий иши. Болалигидан тақво йўлини тутган шундай оилаларимиз борки, улар ўлиб қолса “қизил тўй қилмайди. Ҳоким юритаётган бу сиёсат - Ислом динига қарши кураш. Назаримизда, ҳоким динга қарши уруш эълон қилганга ўхшайди”.\nШу кунларда Андижонда яна бир янги қарор кучга кира бошлади. Ишхоналарда намоз ўқиш таъқиқланди. Андижон Давлат Тиббиёт институти клиникаси фарроши Р. О. нинг айтишича, клиника бўлимларидаги намозхоналарни ёпиш ҳақида бош врач буйруқ қилган.\n- Беш вақт намозимни канда қилмасдим, ахир ёшимиз ҳам бир жойга бориб қолди, - дейди Р. О. - Иш деб намозни ташласам гуноҳ бўлади. Намозни ташламасам, ишдан ҳайдалишим мумкин. Унда болаларим оч қолади. Тўғриси, ҳозир эрта-ю кеч ҳокимни қарғаяпман. Бошқа нима қўлимдан келарди.\nАндижон вилоят ҳокимлиги эса ушбу масалалар юзасидан ҳеч қандай изоҳ беришни истамаяпти. Вилоятнинг янги ҳокими вилоят оммавий ахборот воситалари орқали чиқиш қилгани ва унда барча фикрларини баён этганини таъкидламоқда. Унинг чиқишларида эса юкоридаги барча гаплар кескин рад қилинган.


Россия Қозоғистонга ҳарбий полигонлар учун ижарага олинган 11 минг га ерни қайтаради\n18:57 / 29.09.2015\nРоссия томонидан Қозоғистондан ҳарбий полигонлар яратиш учун ижарага олинган 11 минг га ўз эгасига қайтариб берилади. Бу ҳақда Қозоғистон мудофаа вазири ўринбосари Оқас Сапаров сенатнинг “Қозоғистон Республикаси ва Россия Федерацияси ҳукуматлари ўртасидаги Балхаш ерларининг Россия ракета ҳужумини огоҳлантириш тизимида қўлланилиши ва ижарага бериш тартиби тўғрисидаги келишувни ратификация қилиш тўғрисида”ги қонун лойиҳасини кўриб чиқиш бўйича қўмитаси йиғилишидан сўнг баёнот берди.\n“Дарҳақиқат, икки томонлама келишув Россия Федерацияси томонидан ер майдонларини қисқартириш тўғрисида имзоланган, - деди у. – Ҳозир аниғини айта олмайман, лекин бу 11 минг га чиқадиган ер ҳудуди. Бу Қозоғистонга зарур ер ости бойликлари бор ерларга ажратилган полигонларга тегишли. Биз уларни тўлалигича ижарадан чиқарамиз”.


Бугунги машғулот тафсилоти | "NAVBAHOR" FUTBOL JAMOASINING RASMIY WEB SAHIFASI\npfcnavbahor.uz "Навбаҳор" профессионал футбол клубининг расмий сайти Бугунги машғулот тафсилоти\n01.11.2013 22:06\tБугун жамоамиз Олий лига 25- тури доирасидаги "Локомотив"га қарши учрашувга тайёргарлик ўтказди. Мустафо Байрамов ва Нўъмон Хасанов биргаликда ўтказган машғулот асосан футболчиларнинг ҳужумда қандай ҳаракат қилиши, қанотдан ошириб берилган тўп билан тўғри муомала қилиш ва аниқ зарба бериш ҳамда жисмоний холатни яхшилашга қаратилди. Машқ сўнггида жамоа икки таркибга бўлинган холда ўзаро ўйин ўтказди. Сариқ ва қизил экипировкали таркиблар ўртасидаги беллашувда ҳисоб очилгани йўқ.\nКлуб шифокори Баҳодир Абдуғаниев таъкидлашича, ярим ҳимоячи Ғайрат Жўраев янги йилгача жарохатидан фориғ бўлади. "Сўғдиёна" билан кечган ўйинни жарохати туфайли қолдириб юборган ҳимоячимиз Тимур Яфаров ҳам машғулотда қатнашди.\n"Қизиллар": Виктор Мочалов, Дурбек Умаралиев, Қаҳрамон Махаммаджонов, Жаҳонгир Меҳмонов, Тимур Султанов, Акбаршо Рашидхонов, Муҳаммад Расулов, Билол Шарофиддинов, Абдуазиз Султонов, Соҳиб Абдуллаев, Абдураззоқ Жўраев, Александр Лупашко.\n"Сариқлар": Павел Леус, Ботир Тўрабоев, Тимур Яфаров, Рустам Аъзамов, Азим Аҳмедов, Леонид Кошелев, Собир Ҳамидов, Аъзам Алиев, Акрам Баҳритдинов, Аюбхон Гаппаров, Абдумалик Абдуллаев, Рўзим Аҳмедов.\nЖамоалар гол уришолмаганидан сўнг ғолибни аниқлаш учун пенальтилар серияси ташкил қилинди. 11 метрлик жарима зарбаларидан "қизил" формалик таркиб қўли баланд келди.\nЭртага соат 08.00 да жамоа Тошкент сари йўлга чиқади. Эслатиб ўтамиз, "Локомотив" билан "Навбаҳор" 3- ноябрь куни сафарда куч синашади. Ҳозирда "темирйўлчилар" 54 очко билан мусобақа жадвалида "Бунёдкор"дан 4 очко ортда қолган холда иккинчи ўринда боришмоқда.


ДИКТАТУРАДАН ДЕМОКРАТИЯГА 10 « Ўзбекистон Халқ Ҳаракати\nДИКТАТУРАДАН ДЕМОКРАТИЯГА 10\n24 March 2012 - 18:22\n10-боб. Узоқ муддатли демократия пойдевори\nДиктатуранинг қулаши албатта,тантанали байрам қилиш учун сабаб бўлади. Узоқ вақт жабрланган ва ғалаба учун ўз жонини ҳам фидо қилган одамлар завқланиш,дам олиш ва ҳурматга сазовор бўлишга ҳақлидир. Улар ўзи ва сиѐсий озодлик ғалабаси учун ѐнма-ѐн туриб жанг қилганлар учун фахралиниши керак. Бироқ бу кунни ҳамма ҳам кўра олмайди. Тириклар ва қурбон бўлганларни ўз мамлакатининг озодлик тарихини яратишга ѐрдам берган қаҳрамонлар сифатида эслашади. Бироқ бу билан ҳушѐрликни йўқотмаслик керак.\nДиктатура сиѐсий бўйсинмаслик ѐрдамида муваффқиятли қулатилган тақдирда ҳам эски тузум йўқ қилингандан кейинги пала-партишликлар даврида янги истибдод тузумининг пайдо бўлишига йўл қўймаслик учун барча чораларни кўриш лозим. Демократик кайфиятдаги кучлар етакчилари демократияга тартиб-интизомга риоя қилган ҳолда ўтишга олдиндан тайѐр бўлиши зарур. Диктаторлик тузилмаларига барҳам бериш керак. Бу борада конституциявий ва қонунчилик базасини,шунингдек,узоқ муддатли демократиянинг фаолияти юритиш мезонларини шакллантириш даркор.\nДиктатура ағдарилгандан сўнг ҳар жиҳатдан мукаммал жамият тез ташкил этилмаслигини унутмаслик керак. Мустабид тузумнинг барбод бўлиши озодликни кенгайтириш шарти билан жамиятни такомиллаштириш ва одамлар эҳтиѐжларини тегишли равишда қондириш бўйича узоқ муддатли саъй-ҳаракатлар учун бошланғич туртки беради,холос. Жиддий сиѐсий,иқтисодий ва ижтимоий муаммолар кўплаб одамлар ҳамда гуруҳларнинг ҳамкорлигини талаб қилган ҳолда,йиллар давомида ҳал этилади. Янги сиѐсий тизим турли қараш ва ѐндашишга эга одамларга келакда амалий ишлашни давом эттириш ва муаммоларни ҳал қилиш сиѐсатини ишлаб чиқиш имконини бериши лозим.\nЯнги диктатура таҳдиди\nКўп йиллар муқаддам Арасту “золимона ҳукмронлик яна золимона ҳукмронликка айланаши мумкин”,деган эди (15). Бу борада Франция (якобчилар ва Наполеон),Россия (большевиклар),Эрон (Оятулло),Бирма (СЛОРС) ва бошқа мамлакатлар тарихини мисол қилиб кўрсатиш мумкин. Бунинг боиси золимона тузумнинг қулаши айрим шахслар ѐки гуруҳлар томонидан янги ҳукмдорларга айланиш имконияти пайдо бўлгани сифатида қабул қилинади. Уларнинг сабаблари турли хил,аммо натижаси эса деярли ҳар доим бир хил бўлади. Янги диктатура аввалгисига қараганда янада шафқатсиз бўлиши мумкин.\nЭски тузум ҳукумати аъзолари диктатура қулашидан олдин халқнинг қаршилик кўрсатиш натижасида эришган ғалабасини қўлга киритиш мақсадида муғомбирлик билан гўѐки,давлат тўнтариши бўлганини кўрсатиб,демократия учун курашдан олдин отни қамчилаб қолишга ҳаракат қилишлари мумкин. Улар диктатура барбод бўлганини эълон қилиши мумкин. Аслида эса,эски тузумнинг усти қопланган янги моделини зўрлаб қабул қилдиришга интилади. Тўнтаришларнинг олдини олиш Янги озод этилган жамиятга қаратилган тўнтаришларнинг олдини олишга ѐрдам берадиган кўплаб усуллар мавжуд.\nБаъзида ҳимояланишнинг бундай имкониятини билиш тўнтаришга йўл қўймаслик учун етарлидир. Тайѐргарчилик бунинг олдини олади. Фитначилар тўнтаришни амалга оширгандан сўнг зудлик билан унинг қонунийлигини,яъни ўзларининг мамлакатни бошқариш бўйича маънавий ва сиѐсий ҳуқуқини тан олишни талаб этади. Шу сабабли тўнтаришдан ҳимояланишнинг биринчи асосий принципи – фитначилар ҳокимиятининг қонунийлигини рад этиш ҳисобланади. Шунингдек,фитначилар учун фуқаролар етакчилари ва аҳоли уларни қўллаб-қувватлаши,улар кучсиз ва тобелигича қолиши керак.\nФитначилар ожиз жамият устидан ўз назоратини мустаҳкамлаш учун мутахассислар,маслаҳатчилар,амалдорлар,давлат хизматчилари,маъмурлар ва судялардан ҳамкорлик қилишни талаб қилади. Улар яна сиѐсий тизим,фуқаролик институтлари,иқтисодиѐт,полиция ва қуролли кучларни бошқарадиган одамларнинг бўйсинишини,ўзларининг одатдаги вазифаларини фитначилар бўйруқлари ҳамда сиѐсатига мувофиқ бажаришини талаб этади.\nТўнтаришдан ҳимояланишнинг иккинчи муҳим принципи фитначиларга ҳамкорлик қилишдан бош тортиш ва бўйсинмаслик йўли билан қаршилик кўрсатиш ҳисобланади. Яъни,фитначилар талаб қилаѐтган ҳамкорлик қилишни ва ѐрдам кўрсатишни рад этиши керак. Диктатурага қаршилик кўрсатишда ишлатилган кураш воситаларидан янги таҳдидга ҳам қаршилик кўрсатиш учун фойдаланиш мумкин. Агарда тўнтаришнинг қонунийлиги тан олинмаса ва ҳамкорликдан воз кечилса,у сиѐсий жиҳатдан заифлашиши натижасида барбод бўлиши ва демократик жамиятни қуриш имконияти яна пайдо бўлиши мумкин.\nКонституцияни ишлаб чиқиш\nЯнги демократик тизим демократик бошқарувнинг мақбул доираларини белгиловчи конституция ташкил этилишини талаб этади. Конституцияда ҳукумат мақсадлари,давлат ҳокимияти чегаралари,ҳукумат амалдорлари ва қонун чиқарувчилари сайланадиган сайлов кампанияларини ўтказиш услуби ва муддати,фуқароларнинг дахлсиз ҳуқуқлари ҳамда миллий ҳукуматнинг маҳаллий бошқарув органларига нисбат муносабати ифодаланиши лозим. Марказий ҳукумат агарда демократия асосида иш юритса,унинг доирасида ҳокимият қонунчилик,ижро ва суд жабҳалари ўртасида тўғри тақсимланиши белгиланиши керак.\nПолиция,разведка хизматлари ва қуролли кучларнинг фаолиятига нисбатан қатъий чеклашлар белгиланиши,уларга сиѐсатга аралишиш ман этилиши даркор. Демократик тизимни сақлаш,диктаторлик йўналишлари ва чораларининг олдини олиш мақсадида конституция ҳудудий,туман ва маҳаллий бошқарув даражасида тартибга солинадиган муайян ҳуқуқларга эга федерал тизимни ўрнатиши лозим. Баъзи ҳолатларда эса Швейцариянинг кантонлар тизимидан фойдаланиш имконияти ҳам кўриб чиқилиши мумкин. Ушбу тизимда унчалик катта бўлмаган ҳудудлар мамлакатнинг бир қисми сифатида асосий ваколатларга эга эканлиги қайд этилган. Агарда мана шу низомларнинг кўпчилигини ўз ичига олган конституция янги озод мамлакат тарихида аввал ҳам мавжуд бўлган бўлса,унга керакли ва исталган тузатишлар киритган ҳолда яна қайтадан жорий этиш мақсадга мувофиқдир.\nФойдаси тегадиган эски конституция мавжуд бўлмаса,ўтиш даври конституциясидан фойдаланиш ѐки янги конституцияни ишлаб чиқиш ҳам мумкин. Янги конституцияни тайѐрлашда маълум вақт ва мулоҳаза юритиш талаб қилинади. Ушбу жараѐнда янги матн ѐки тузатишларни ратификация қилишда ҳалқнинг иштироки муҳим ҳисобланади. Бу борада конституцияга кейинчалик бажариш имкони бўлмайдиган мажбуриятларни ѐки бошқарувни юқори даражада марказлаштиришни талаб этадиган низомларни ўта эҳтиѐткорлик билан киритиш керак. Чунки уларнинг ҳар иккиси ҳам янги диктатуранинг пайдо бўлишига имкон яратиши мумкин. Конституция матни оддий ҳалқ учун тушунарли бўлиши,фақат ҳуқуқшунослар ва бошқа намояндалар тушуниши мумкин бўлган тарзда ўта мураккаб ѐки икки маъноли бўлмаслиги лозим.\nДемократик мудофаа сиѐсати Озод этилган мамлакатга ташқи таҳдид хавф солиши мумкинлиги туфайли мудофаа қудрати талаб этилади. Чунки хорижий давлатлар ҳам иқтисодий,сиѐсий ѐки ҳарбий ҳукмронлигини ўтказишга уриниши мумкин. Ички демократияни сақлаш учун миллий мудофаа талабларига нисбатан сиѐсий бўйсинмасликнинг асосий тамойилларини қўллаш масалаларини кўриб чиқиш лозим.\nЯнги озод давлатлар қаршилик кўрсатиш қобилиятини бевосита фуқаролар қўлига топшириб,қудратли мудофаа кучларини ташкил этишга таянмаслиги мумкин. Чунки бу кучларнинг ўзи демократияга таҳдид солишга қодир ва бошқа эҳтиѐжлар учун керакли йирик иқтисодий ресурсларни талаб этади. Айрим гуруҳлар янги диктаторлар бўлишга интилиши боис конституциянинг ҳар қандай низомини рад этиши мумкинлигини унутмаслик зарур. Шу сабабли аҳоли бўлажак диктаторларга қарши ўз ролини бажаришга ва сиѐсий бўйсинмаслик ҳамда ҳамкорликдан бош тортишни қўллашга ҳар доим тайѐр туриши лозим. Бундай кураш тажрибаси аввал ѐрдамга муҳтож бўлган одамларда ўзини ўзи ҳурмат қилиш ҳиссини ва ишончни мустаҳкамлаган ҳолда,муҳим руҳий оқибатларни юзага келтириши мумкин. Меҳнат билан эришилган масъулият Нозўравон курашнинг самараси фақат диктаторларни заифлаштириб уларни қулатишда эмас,балким жабрланганларни кучайтиришдадир. Бу услуб олдиндан ўзларини қурбон деб ҳис этган шахсларга бор кучларини ишлатиб,ўзларининг ҳаракатлари орқали эркинлик ва адолатга эришишга имкон беради.\nШу кураш тажрибаси муҳим руҳий аҳамиятга эга,чунки у олдиндан заиф бўлган шахслар орасида ўзларини баҳолаш ва дадиллиги яхшиланишига ҳисса қўшади. Жамиятнинг жорий ва пайдо бўладиган муаммоларни ҳал қилишга қодирлиги ҳам демократик бошқарувни ўрнатиш учун зўравонликсиз курашни қўллашнинг узоқ муддатли муҳим ижобий натижаси ҳисобланади. Бу муаммолар ҳукуматда мансабдан фойдаланиш ва порахўрлик,ҳар қандай гуруҳга нисбатан шафқатсиз муносабатда бўлиш,иқтисодий ноҳақлик,сиѐсий тизимнинг демократик сифатига қўйиладиган чеклашларни ўз ичига олиши мумкин. Сиѐсий бўйсинмасликни қўллаш бўйича тажриба орттирган аҳоли бўлажак диктатуралардан ўзини ҳимоя қила олади. Озодликка эришгач,нозўравон курашни билиш демократия,фуқаролар эркинлиги,майда миллатлар ҳақ- ҳуқуқлари,ҳудудий,туман ва маҳаллий бошқарув институтлари ваколатларини ҳимоя қилиш услубларидан фойдаланиш имконини беради.\nБундай услублар ўз навбатида,айрим шахслар ѐки гуруҳларга алоҳида муаммолар бўйича ўта норозилигини тинч ифода этиш имконини берадиган воситаларни яратади. Мухолифат гуруҳлар эса ушбу муаммолар туфайли террорчилик ѐки партизанлар урушини ишга солади. Сиѐсий бўйсинмаслик ѐки нозўравон кураш масалаларини муҳокама қилишда фикр юритиш ўз халқини диктаторлик зулмидан озод қилиш ва инсон эркинлигини ҳурмат қиладиган ҳамда халққа жамиятни такомиллаштиришда иштирок этиш имконини берадиган узоқ муддатли демократик тизимни ўрнатишга интилаѐтган барча шахс ва гуруҳлар учун фойдали бўлиши мумкин. Мазкур ишда билдирилган ғоялар асосида қуйидаги хулосага келиш мумкин: • Диктатурадан озод бўлиш мумкин; • Озодликка эришиш учун ўта пухта таҳлил ва стратегик режалаштириш талаб этилади; • Огоҳлик,машаққатли меҳнат,интизомли кураш талаб этилади ва бу курашда ҳаттоки,кўплаб қурбонлар бўлиши ҳам мумкин; “Озодлик ҳеч қачон озод бўлмайди” деган ибора тўғри айтилган. Жабрланган халққа орзу қилинган озодликни берадиган ташқи куч йўқ. Одамлар унга эришишни ўзлари ўрганиши лозим.\nБу эса осон иш эмас. Агарда одамлар озодликка эришиш учун улардан нима талаб этилаѐтгани тушунса,машаққатли йўллар билан бўлса ҳам,охир-оқибат озодликка эришиш имконини берадиган ўз ҳаракатини ишлаб чиқишга қодир. Ана шунда улар ғайрат билан янги демократик тартибни ўрнатиши ва уни ҳимоя қилишга тайѐрланиши мумкин. Бундай кураш натижасида қўлга киритилган озодлик узоқ яшайди,уни сақлаш ва янада мустаҳкамлаш тарафдори бўлган кучли одамлар ѐрдамида қўллаб-қувватлаш мумкин.\nДиктатурадан демократияга Озод этишнинг концептуал асослари\nМени диктатуранинг олдини қандай олиш ѐки уни қандай йўқ қилиш мумкинлиги тўғрисидаги масалалар кўп йиллар давомида ташвишга солиб келди. Бундай қизиқишни қисман одамзод бу каби тузумлар томонидан эзилиши ѐки қириб ташланиши мумкин эмаслиги ҳақидаги қатъий ишонч билан тушунтириш мумкин. Ишонч эса инсон ҳуқуқларига риоя қилиш муҳимлиги,диктатура хусусиятлари (Арасту ва тоталитаризм таҳлилчилари) ва диктатуралар тарихи (айниқса,фашистлар ва Сталин тузуми) тўғрисидаги мақолалар билан мустаҳкамланди. Мен қатор йиллар мобайнида фашистлар бошқаруви даврида яшаган ва азоб-уқубат чеккан,концентрацион,яъни махсус лагерларда бўлган кўплаб одамлар билан танишдим.\nНорвегияда фашистларга қарши жанг қилган ва тирик қолганлар билан танишдим,кимлар ҳалок бўлгани ҳақида билиб олдим. Нацистлар чангалидан қутулиб қолган яҳудийлар ҳамда уларни қутқаришга ѐрдам берган одамлар билан гаплашдим. Турли мамлакатларда коммунистик бошқарув давридаги террор ҳақидаги маълумотлар асосан адабиѐтдан ва маълум даражада шахсий манбалардан олинди. Менга ушбу тузумлар даҳшати диктатура истибдод ва эксплуатациядан қутқариш учун ўрнатилгани аѐн бўлгач,янада қўрқинчли туюлди. Кейинги ўн йилда Панама,Польша,Чили,Тибет ва Бирма каби мамлакатларда замонавий диктатуранинг ҳақиқатдагн мавжуд эканлиги ушбу давлатлардан келган одамлар билан бўлиб ўтган учрашувлар туфайли янада яққол намоѐн бўлди.\nХитойнинг коммунистик тажовузкорлигига қарши курашган Тибет аҳолиси,1991 йилнинг августида эски тузум тарафдорлари тўнтаришини енгган россияликлар ва тинч йўл билан ҳарбий бошқарувга қайтишнинг олдини олган тайликлардан диктатуранинг асл башараси тўғрисида тез-тез маълумотлар олиб турдик. Норьеги бошқаруви даврида Панамага,совет қатағони давом этган даврларда Вильнюсга,Пекиндаги байрамона озодлик намойиши бўлиб ўтган ва ўша мудҳиш тунда пиѐдаларнинг зирхланган машиналари илк бор киритилган Тяньаньминь майдони,шунингдек,Мейнерплау чангалзорларидаги «озод Бирма» демократик мухолифат штабига борганимизда шафқатсизликларга қарши жўшқинлик ва ғазаб,мард эркак ва аѐлларнинг қаҳрамонлигидан ҳайратланиш ҳисси янада кучайди. Баъзида мен одамлар қурбон бўлган жойларни бориб,ўз кўзим билан кўрдим.\nМасалан,Вильнюсдаги телеминора ва қабристон,Ригада одамлар отиб ўлдирилган сайилгоҳ,Шимолий Италиядаги фашистлар қаршилик кўрсатиш ҳаракати аъзоларини отиб ташлаган Феррара маркази,Мейнерплаудаги бевақт ўлиб кетган одамлар жасади билан тўлган оддий қабр шундай жойлар сирасига киради. Ҳар қандай диктатура ўзидан кейин кўплаб қурбонлар ва вайронгарчилик қолдиришини ўйласанг,хафа бўлиб кетасан киши. Бу борада ташвишланиш ва орттирилган тажриба золимона ҳукмронликнинг бошланишининг олдини олиш,диктатурага қарши оммавий қирғин-баротларсиз муваффақиятли курашиш,диктатурани енгиш ва янги истибдод тузуми пайдо бўлишига йўл қўймаслик мумкинлиги ҳақида қатъий ишонч туғдиради.\nДиктатурани кам йўқотишлар билан муваффақиятли ағдаришнинг самарали услубларини атрофлича ўйлаб топишга ҳаракат қилдик. Бунда диктатурани,қаршилик кўрсатиш ҳаракатлари,инқилоблар,сиѐсий ғоялар,ҳукумат тизимлари ва айниқса амалий зўравонликсиз курашни кўп йиллик ўрганиш натижаларидан фойдаландик. Бунинг натижасида ушбу нашр пайдо бўлди. Гарчи бу иш мукаммал бўлмасада,кучли ва самарали озодлик ҳаракатини ташкил этиш ва режалаштириш ҳамда унинг янада самарали амалга оширилишида ѐрдам бериши мумкин,деган фикрдамиз. Бунда асосий эътибор заруратга қараб ва атайлаб диктатурани йўқ қилиш ва янгисининг пайдо бўлишига йўл қўймаслик бўйича умумий муаммога қаратилмоқда. Муаллиф бирон-бир муайян мамлакатнинг ҳаракати учун таҳлил ва маслаҳатлар тавсия қилмоқчи эмас. Бироқ ушбу умумий таҳлил диктаторлик тузуми воқеликлари билан рўбарў турган кўплаб мамлакатлардаги одамлар учун фойдали бўлади,деб умид қиламиз.\nУлар ушбу таҳлилни ўз мамлакатларида юз бераѐтган вазиятга нисбатан қўлланиш даражасини ва ундаги асосий тавсиялар уларнинг озодлик курашида фойдали ҳисобланиши ѐки фойда келтириши мумкинлигини баҳолаши лозим. Ушбу ишнинг тайѐрланишида иштирок этган кишиларга миннатдорлик билдирамиз. Муаллифнинг махсус ѐрдамчиси Брюс Женкинс ушбу нашрнинг моҳияти ва тақдимоти муаммоларини аниқлаш,қийин жиҳатларни (айниқса стратегияга нисбатан) аниқ тасаввур этишга доир муҳим тавсиялари,таркибий тузилишини қайтадан тайѐрлаш ва муҳаррир тузатишларини киртишдаги ѐрдами билан катта ҳисса қўшди. Стивен Коудидан ҳам муҳаррарлик тузатишлари учун миннатдормиз. Доктор Кристофер Круглер ва Роберт Хелви муҳим танқидий мулоҳазалар ва маслаҳатлар берди. Доктор Хейзел Макферсон ва Патриция Паркмен Африка ва Лотин Америкасидаги кураш хусусида ахборот тақдим этди. Ушбу ишда бошқаларнинг ѐрдамидан фойдаланилган бўлсада,муаллиф ўтказилган таҳлил ва хулоса учун жавобгарликни ўз зиммасига олади.\nТаҳлил давомида диктатурага қарши кураш осон ва қурбонлар талаб қилинмайдиган иш экани қайд этилмаган. Ҳар қандай кураш шакли қийинчиликлар ва йўқотишларсиз бўлмайди. Табиийки,диктаторларга қаршилик кўрсатишда қурбонлар талаб этилади. Бироқ муаллифнинг мазкур таҳлил қаршилик кўрсатиш етакчилари учун ҳаракатнинг кучини оширадиган ва йўқотишларнинг қиѐсий даражасини камайтирадиган стратегияни ишлаб чиқишда кучли омил бўлишига ишончи комил. Шунингдек,ушбу таҳлилни маълум бир диктатурани қулатиш билан бир қаторда қолган бошқа барча муаммоларнинг ҳам барҳам топишига ѐрдам беради,деб тушунмаслик керак. Тузумнинг қулаши хаѐлпарастликка олиб келмайди. Аксинча,у ўта ҳаққоний ижтимоий,иқтисодий ва сиѐсий муносабатларни ўрнатишда,адолатсизлик ва тазйиқ ўтказишнинг бошқа барча шаклларини бартараф этиш борасида астойдил ишлаш ҳамда узоқ муддатли саъй-ҳаракатлар учун имкониятлар очиб беради.\nМуаллиф диктатурани ағдариш йўллари билан қисқача танишиш ҳалқ тазйиққа учраѐтган ва озодликка эришиш истаги кучли бўлган ҳамма жойда фойда келтиришига умид қилади.\nЖин Шарп 1993 йил 6 октябрь, Альберт Эйнштейн номидаги институт\n1430 Massachusetts Avenue, Cambrige,Massachusetts 02138,USA\nКуч ишлатилмайдиган ҳаракатлар услублари\nНозўравон норозилик ва ишонтириш услублари\nНорозилик ѐки қўллаб-қувватлаш хатлари.\nТашкилотлар ва муассасалар декларациялари\nТаниқли одамлар томонидан имзоланган оммавий баѐнотлар\nАйблаш ва мақсадлар декларациялари\nГуруҳ ѐки оммавий аризалар\nКенг омма билан мулоқот қилиш\nЛозунглар,ҳажвий расмлар ва рамзлар\nБайроқлар,плакатлар ва кўргазмали воситалар\nВарақалар,памфлетлар ва китоблар\nҲаводаги ва ердаги ѐзувлар Гуруҳ тадбирлари\nГуруҳ-гуруҳ бўлиб ўзига жалб қилиш\nСохта сайловлар Жамоатчиликнинг рамзий тадбирлари\nБайроқларни осиш,рамзий рангдаги буюмлардан фойдаланиш\nРамзларни кўтариб юриш\nРамзий объектларни топшириш\nНорозилик юзасидан кийимларни ечиш\nРамзий оловларни ѐқиш (машъала,фонус,шамлар)\nНорозилик сифатида расм чизиш\nЯнги кўча белгилари ва номларни қўйиш\nЕрларни «рамзий» ўзлаштириш\nҚўпол имо-ишоралар Айрим одамларга босим ўтказиш\nАйрим шахсларни «изма-из таъқиб қилиш»\nРасмий шахслар устидан кулиш\nАскарлар билан дўстлашиш\nБедорлик Театр ва мусиқа\nПьеса ва мусиқали асарларни намойиш этиш\nҚўшиқ айтиш Маросимлар\nСаф тортиб юришлар\nМозорларни зиёрат қилиш Жамоат йиғинлари\nНорозилик ѐки қўллаб-қувватлаш йиғинлари\nМаскировкланган норозилик митинглари\nСеминарлар Кетиш ва рад этиш\nҲурматдан воз кечиш\nОрқаси билан ўгирилиш Ижтимоий ҳамкорликдан бош тортиш услублари Айрим одамларнинг қувғин қилиниши\nСайланадиган ижтимоий бойкотлар\nЭр-хотинлик бурчини бажаришдан бош тортиш («Лисистрат бўйича»)\nГаплашишдан бош тортиш\nИбодат қилишни тўхтатиш Ижтимоий воқеалар,урф-одатлар ва ишда иштирок этишни рад этиш\nИжтимоий воқеалар бойкоти\nТалабаларнинг иш ташлашлари\nЖамоатчилик томонидан бўйсинмаслик\nЖамоат ташкилотларида аъзоликни тўхтатиш Ижтимоий тизимдан четлашиш\nУйдан чиқишдан бош тортиш\nҲамкорлик қилишни шахсан тўлиқ рад этиш\nИшчиларнинг қочиб кетиши\nПана жойда яшириниш\nЯшаш жойидан жамоа бўлиб кетиш\nНорозилик юзасидан бошқа мамлакатга кўчиб кетиш («ҳижрат») Иқтисодий ҳамкорликдан воз кечиш услублари\nИқтисодий бойкотлар Истеъмолчилар тадбирлари\nВоз кечилган товарлардан фойдаланмаслик\nИжара ҳақини тўлашдан бош тортиш\nИжарага олишни рад этиш\nУмуммиллий истеъмолчилик бойкоти\nХалқаро истеъмолчилик бойкоти Ишчилар ва ишлаб чиқарувчилар тадбирлари Ишчилар бойкоти\nИшлаб чиқарувчилар бойкоти Воситачилар тадбирлари\nТаъминотчи ва воситачилар бойкотлари Хўжайинлар ва бошқарувчилар тадбирлари\nМулкни ижрага бериш ѐки сотишдан бош тортиш\nЛокаут (хўжайин томонидан ишлаб чиқаришнинг тўхтатилиши)\nСаноат ѐрдамини кўрсатишдан воз кечиш\nСавдогарларнинг умумий иш ташлашлари Молиявий ресурслар эгаларининг тадбирлари\nБанкдаги омонатларни олиш\nГонорар,тўловлар,қўйилган маблағларни тўлашдан бош тортиш\nҚарз ѐки фоизларни тўлашни рад этиш\nЖамғармалар ва кредитларга нисбатан талабчанликни ошириш\nДаромад келтиришдан бош тортиш\nДавлат пулини рад этиш Ҳукумат ҳаракатлари\nИчки эмбарго эълон қилиш\nСавдогарларнинг «қора рўйхати»\nЕтказиб берувчиларнинг халқаро эмбарго эълон қилиши\nСотиб олувчиларнинг халқаро эмбарго эълон қилиши\nХалқаро савдо эмбаргоси Рамзий ҳамкорлик қилишдан воз кечиш услублари\nИш ташлашлар Рамзий иш ташлашлар\nНорозилик юзасидан иш ташлаш\nТез тарқаш («яшин тезлигидаги иш ташлаш») Қишлоқ хўжалигидаги иш ташлашлар\nДеҳқонларнинг иш ташлашлари\nҚишлоқ хўжалиги ишчиларининг иш ташлашлари Айрим гуруҳларнинг иш ташлашлари\nМажбурий меҳнатдан бўйин товлаш\nМаҳбусларнинг норозилик чиқишлари\nҲунармандларнинг иш ташлашлари\nПрофессионал иш ташлашлар Саноатда оддий иш ташлашлар\nИстаблишмент иш ташлашлари\nСаноатда иш ташлашлар\nБирдамлик учун иш ташлашлар Чекланган иш ташлашлар\nҚисман иш ташлашлар\n«Бампер» (танланадиган,навбатма-навбат) иш ташлаш\n«Кўрсатмага мувофиқ қатъий» ишлаш\n«Касаллик туфайли» ишга чиқмаслик\nИшдан бўшаш йўли билан иш ташлаш\nСайланадиган иш ташлаш Кўп тармоқли иш ташлашлар\nКенг тарқаладиган иш ташлашлар\nУмумий иш ташлашлар Иш ташлашларнинг корхоналарни иқтисодий ѐпиш билан қўшилиши\nИшлаш ва савдо қилишни тўхтатиш («хартал»)\nБутун иқтисодий фаолиятни тўхтатиш Сиёсий ҳамкорликдан бош тортиш Ҳокимиятларни қўллаб-қувватлашни рад этиш\nҲокимиятларга содиқ бўлишдан бош тортиш\nЖамоатчилик томонидан қўллаб-қувватлашдан воз кечиш\nҚаршилик кўрсатишга чорловчи адабиѐт ва маърузалар Фуқароларнинг ҳукумат билан ҳамкорлик қилишдан бош тортиши\nҚонунчилик органларини бойкоти қилиш\nБойкот эълон қилиб,сайловларда иштирок этмаслик\nДавлат муассасаларида ишлаш ва лавозимларини эгаллаш бойкоти\nДавлат муассасалари,агентликлари ва бошқа органларига бойкот эълон қилиш\nДавлат таълим муассасаларидан ишдан кетиш\nҲукумат томонидан қўллаб-қувватланадиган ташкилотларнинг бойкоти\nКучларга тартибни сақлашда ѐрдам беришдан бош тортиш\nШахсий мулк ва кўча белгиларини олиб ташлаш\nРасмий шахслар тайинланишини рад этиш\nМавжуд институтларни тарқатиб юборишдан воз кечиш Фуқаролар бўйсинишининг муқобили\nИстар-истамас ва секинлик билан бўйсиниш\nБевосита назорат бўлмаганида итоат этмаслик\nЙиғин ѐки митинг пайтида тарқалиш тўғрисидаги буйруқни бажармаслик\nЎтирган ҳолда иш ташлаш\nАрмияга хизматдан қилиш ва депортациядан бош тортиш\nЯширинишлар,қочиш ва сохта ҳужжатлар тайѐрлаш\n«Адолатсиз» қонунларга фуқароларнинг бўйсинмаслиги Ҳукумат ходимларининг тадбирлари\nҲукумат вакилларига ѐрдам кўрсатишдан бош тортиш\nБуйруқлар ва ахборот беришни тўсиб қўйиш\nМуассасаларнинг ишлашини кечиктириш ва тўсқинлик қилиш\nМаъмурий ҳамкорликдан умумий воз кечиш\nСудлар билан ҳамкорликдан воз кечиш\nИжроия органларининг атайлаб самарасиз ишлаши ва уларнинг ҳамкорлик қилишдан бўйин товлаши\nҚўзғолон Ҳукумат ичидаги тадбирлари\nСохта-қонуний найранглар ва кечиктиришлар\nМайда ҳукумат органлари билан ҳамкорлик қилишни рад этиш Ҳукуматнинг халқаро тадбирлари\nДипломатик ва бошқа ваколатхоналардаги ўзгаришлар\nДипломатик тадбирларни кечиктириш ва бекор қилиш\nДипломатик эътироф этишда бетараф бўлиш\nДипломатик алоқаларни ѐмонлаштириш\nХалқаро ташкилотлар таркибидан чиқиш\nХалқаро ташкилотларга аъзо бўлишнини рад этиш\nХалқаро ташкилотлар таркибидан ўчириш Куч ишлатмасдан аралашиш услублари Руҳий аралашув\nОфатларга ўзини гирифтор қилиш (ўзини ўзи ѐқиш,чўктириш ва ҳоказолар)\nОчлик эълон қилиш а) маънавий тазйиқ туфайли очлик эълон қилиш б) оч қоринга иш ташлаш в) «сатьяграх» руҳида очлик эълон қилиш\n«Тескари» суд (судланувчи томонидан қораловчини айблаш учун суддан фойдаланиш)\nМухолифни нозўравон руҳий ҳолдан тойдириш Жисмоний аралашув\nИрқий камситишда тақиқланган пляжлардан фойдаланиш\nТурган жойида юриш\nТақиқланган черковларда сиғиниш\nМулкни бериш талаби билан нозўравон юриш қилиш\nМухолиф назорат қилмайдиган ҳудудда куч ишлатмасдан ҳавода парвоз қилиш\nТақиқланган ҳудудга куч ишлатмасдан кириш (чегарадан чиқиш)\nМухолифатнинг зўравонлиги ѐки бошқа хатти-ҳаракатларига ўз танаси билан куч ишлатмасдан тўсқинлик қилиш (руҳий таъсир ўтказиш)\nЎз танаси билан куч ишлатмасдан тўсиш (жисмоний таъсир кўрсатиш)\nНозўравон босиб олиш Ижтимоий аралашув\nЯнги ижтимоий тартибларни ўрнатиш\nИншоотларни тўлдириб ташлаш\nЙўлларни тўсиб қўйиш\nТўхтовсиз маъруза қилиш\nКўчада ҳаваскорлик томошаларини уюштириш\nМуқобил ижтимоий институтлар\nМуқобил коммуникация тизимлари Иқтисодий аралашув\nҚарши иш ташлаш\nИш тугагандан сўнг ишхонадан чиқмаслик\nЕрни куч ишлатмасдан эгаллаб олиш\nҚуршаб олишни бажаришни рад этиш\nСохта пул тайѐрлашни сиѐсий асослаш\nСтратегик муҳим товарларни эҳтиѐтдан оммавий сотиб олиш\nБойликларни эгаллаб олиш\nФирмалар ва муассасаларга шафелик қилиш\nМуқобил транспорт тизимлари\nМуқобил иқтисодиѐт институтлари Сиёсий аралашув\nМаъмурий тизимга ҳаддан зиѐд иш юклаш\nМахфий агентларни фош қилиш\nҚамоққа тиқишга интилиш\nФуқароларнинг «холис қонунларга» бўйсинмаслиги\nИкки марта суверинитетга эришиш ва параллель ҳукуматни ташкил этиш


Жараён уюшқоқлик билан давом этмоқда - Фуқароларнинг ўзини ўзи бошқариш органлари фаолиятини мувофиқлаштириш бўйича Бухоро вилояти кенгаши\nЖараён уюшқоқлик билан давом этмоқда\nВилоятимизнинг барча ҳудудларида фуқаролар йиғинлари раислари сайлови уюшқоқлик билан ўтказилиб, муносиб номзодлар сайланиши таъминланмоқда. Айниқса, бу жараёнда аҳолининг фаол иштирок этиши жараёнларни адолат мезонлари асосида ўтказиш, номзодлар ичидан ҳар жиҳатдан ташаббускорларини саралаб олиш имконини бермоқда.\nВоҳада мавжуд 543 та фуқаролар йиғинлари раиси сайловига бир нечтадан номзод кўрсатилган бўлиб, 12 май ҳолатига кўра, ҳудуднинг 376 та фуқаролар йиғинларида 913 нафар тавсия этилган номзодлар ва 89793 нафар фуқаролар вакиллари иштирокида сайлов жараёнлари ўтказилди. Ушбу сайловларда 376 нафар ўз ишига масъулият билан ёндашувчи, аҳолини бирлаштира оладиган ва ўзига эргаштира оладиган номзодлар раис сифатида сайланди. Энг қувонарлиси, янги раисларнинг 155 нафари биринчи маротаба сайланган бўлса, қолган 221 нафари яъни 58,8 фоизига аҳоли томонидан қайта ишонч билдирилди ва улар яна уч йил раис сифатида фаолият олиб бориш имкониятига эга бўлишди.\n-Мен шу маҳаллада туғилиб вояга етдим. Ҳудудимизнинг барча ташвишу муаммоларидан хабардорман – дейди Вобкент туман “Ниёзхўжа” МФЙ раиси Юсуф Қобилов – Маҳалладошларим раисликка менинг номзодимни қўйишди, учинчи марта раисликка сайландим. Аҳоли ишончидан бениҳоя хурсандман, албатта бу ишончни оқлайман. Бугун маҳаллага давлатимиз томонидан алоҳида эътибор қаратилмоқда. Айниқса, жорий йил апрель ойида қабул қилинган маҳалла институти мавқеини тубдан оширишга қаратилган Фармон билан уйма-уй юорибаҳоли муаммоларини аниқлаш, уларни давлат ва жамаот ташкилотлари билан ҳамкорликда бартараф этиш бўйича раисларга зарур ваколатлар берилди. Маҳалла институти ҳар томонлама қўллаб-қувватланмоқда. Бундай шарт-шароитлар бизни шиддат билан ишлашга аҳоли учун кўмакдош бўлишга чорлайди.


Самарқандда 18 октябрь куни ёғингарчилик кутилмайди\nРеспублика Гидрометеорология хизмати маркази 18 октябрь, якшанба куни Самарқанд вилояти, шу билан бирга, мамлакатнинг бошқа вилоятларида кузатиладиган об-ҳаво маълумотларини тақдим этди.\nФото: Жонибек Қўзимуродов\nМаълум қилинишича, Самарқандда ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 3—8 метр/секунд тезликда эсади. Ҳарорат кечаси 5—10 даражада илиқ, кундузи 22—27 даражада бўлади.\nТошкент, Сирдарё ва Жиззах вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 3—8 метр/секунд тезликда эсади. Ҳарорат кечаси 5—10 даражада илиқ, кундузи 22—27 даражада бўлади.\nАндижон, Фарғона ва Наманган вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 3—8 метр/секунд тезликда эсади. Ҳарорат кечаси 5—10 даражада илиқ, кундузи 20—25 даражада бўлади.


Тошкент шаҳар ҳокими Мисрнинг Elsewedy Electric компанияси директорлар кенгаши раиси Аҳмад ал Сувейди бошчилигидаги делегация билан учрашди.\nЎзаро мулоқот давомида икки томонлама ҳамкорлик алоқаларини йўлга қўйиш ва ривожлантириш масалалари муҳокама этилди.\nАҳмад ал Сувейди ўз компанияси ҳақида маълумот берар экан, улар қайта тикланадиган энергиясини ишлаб чиқариш учун кабеллар, трансформаторлар, электротехника буюмлари, электр узатиш тармоқларини қуриш ва жиҳозлаш, тарқатиш тизимлари, газ ҳисоблагичларини ишлаб чиқариш бўйича етакчилардан бири эканлигини айтиб ўтди.\nҲозирда Руминия, Греция, Словения, Чехия, Қатар, Жазоир, Сурия, Бангладеш, Танзания, Гана ва бошқа мамлакатларда компания филиаллари фаолият юритаётганлигини маълум қилиб, қатор йўналишларда Ўзбекистон, хусусан, Тошкент билан ҳамкорликда ишлаш таклифини билдирди.\nЖумладан, Тошкентда драйпорт (қуруқликдаги логистика маркази) қуриш, смарт ҳисоблагичлар ишлаб чиқариш ва электр энергияси таъминоти соҳасида биргаликда ишлаш нияти борлигини айтиб ўтди.\nУчрашувда Миср компанияси раҳбарига пойтахтда амалга оширилиши режалаштирилган қатор лойиҳалар таклиф этилди. Мазкур таклифга асосан, компания мутахассислари тегишли тизимларни ўрганишади ва уларнинг хулосаларига кўра, ҳамкорлик истиқболлари белгиланади.\nТошкентда Самарқанддагидек сув тошқини, Қозоғистондаги бўрон бўлиши кутилаяптими? — Мутасаддилар изоҳ берди\n17:35 / 07.04.2020\nКарантинда «эплаб кўчада юрган» Инстаграм «юлдузчалари» 15 суткага қамалди


Куйиш, лат ейиш, жароҳат олганда… - 9 Сентября 2018 - www.SheJoT.CoM\nГлавная » 2018 » Сентябрь » 9 » Куйиш, лат ейиш, жароҳат олганда…\nКуйиш, лат ейиш, жароҳат олганда…\nОшхонадаги куйишлар одатда термик табиатга эга бўлиб, юқори ҳарорат таъсирида юзага келади. Бунда асосан тери куяди, куйган тери қизаради, шишади, унда пуфакчалар ҳосил бўлади, пуфакчалар ичида суюқлик бўлади. Сиз ўз вақтида ўзингизга ўзингиз ёрдам кўрсата олсангиз, юзага келиши мумкин бўлган асоратларнинг олдини оласиз. Бунинг учун биринчи навбатда:\n* куйган соҳани совуқ сувда ушлаб туринг. Ёки жўмракдаги оқар сув тагида 5 дақиқа давомида ушланг. Совуқ иссиқлик таъсирини камайтиради, натижада чуқур тўқималар шикастланишининг олдини олади, зарарланган тери ҳужайраларининг тикланишига ёрдам беради;\n* жароҳатга бирор хил малҳам суртиш ёки аэрозоль пуркаш лозим;\n* жароҳат соҳасини боғлаш мумкин эмас;\n* пуфакчалар ёрилгандан сўнг шу соҳани тоза сақлаш тавсия этилади. Куйган тери соҳасига бир марта ишлатиладиган гигиеник лейкопластир ёпиштирсангиз бўлади.\nҲар куни қўлимизнинг у ёқ-бу ёғини кесиб оламиз. Кесиб олинган терига ўз вақтида қаралмаса, йиринглаши мумкин. Тери кесиб олинганда:\n*жароҳат атрофига бирор хил антисептик эритма билан ишлов бериш керак. Масалан спирт, йод ва бошқалар;\n* жароҳатни боғлаб қўйиш тавсия этилади;\n* агар жароҳат соҳаси ифлосланган бўлса, уни илиқ сувда ювиш керак;\n* жароҳат катта бўлмаса, боғлаш шарт эмас. Шу соҳага лейкопластир ёпиштириш кифоя;\n* жароҳат чуқур бўлса, яхшиси жарроҳга мурожаат қилинг.\nОшхонада у ёқ-бу ёққа югуравериб, албатта, бирор еримизни уриб оламиз. Йиқилиб тушганда ёки уриб олинганда тери остидаги майда қон томирлар ёрилади ва қон атрофдаги тўқималарга тарқалади. Шу соҳадаги шиш ва гематома келиб чиқиш хавфини камайтириш учун дарҳол зарур чораларни кўриш керак.\n* шу соҳага муз бўлакчаси қўйилади. Совуқ таъсирида қон томирлар қисқариб, атрофдаги тўқималарга кам миқдорда қон тарқалади. Тери музламаслиги учун муз бўлакчаси бирор матога ўралиб, 15 дақиқа давомида қўйилади;\n* лат еган соҳадаги тери шикастланмаган бўлса, қоннинг сўрилишини осонлаштирувчи малҳам суртиш тавсия этилади;\n* бир суткадан сўнг шу соҳадаги шиш камайса, иситувчи компресслар қилинади.\n* Куйган терига мой суртиш мумкин эмас. Масалан: ғоз мойи. Чунки тери нафақат жароҳатланиш вақтида, балки ундан кейин ҳам куйиши мумкин. Сиз жароҳат соҳасига мой суртсангиз, ташқарига иссиқлик ажралиши бузилиб, ортиқча иссиқлик терининг чуқур тўқималарига тарқалиши мумкин.\n* Шунингдек, жароҳат соҳасига сода, картошка пўчоғи, карам барглари, сметана, тиш пастаси суртиш ярамайди. Бу ҳолатда жароҳат юзасига инфекция тушиши мумкин.\nКатегория: Foydali maslahatlar / Полезны советы | Просмотров: 25 | Добавил: iphone | Теги: #Yangiliklar, #newsuz, #uznews, #habarlar, #xabarlar, #ahborot, #Yangilik, #news, #новости | Рейтинг: 0.0/0


Haier Nebula кондиционерлари: 2015 йил янгилиги\n08:33 / 07.05.2015 7851\nГўзаллик, куч-қудрат ва тежамкорлик – буларнинг бари Haier кондиционерларида мужассам\n2015 йилнинг ёзи қандай бўлади жазирамами ёки совуқ, қуруқми ёки серёмғир? Истеъмолчида табиатнинг инжиқликларидан қатъий назар, ўз уйида қулай муҳитни таъминлаш учун имконият мавжуд. Haier иқлим тизимларининг янги моделларини таклиф этишга шай. Гап Haierнинг 2015 йилда барча анъанавий қатор 9000, 12 000, 18 000 ва 24 000 БТЕ ни эгаллаб оладиган NEBULA сериясидаги кондиционерлари ҳақида кетмоқда.\nМаксимал даражадаги қулайлик\nHaier нинг NEBULA сериясида амалга оширилган техник тараққиёт шовқин даражасини янада пасайтириш имконини берди. 9000 БТЕ қувватига эга сплит-тизимдаги QUIET махсус овозсиз тизим фаолиятида у атиги 20 дБ(А)ни ташкил этади.\nЯнги моделларда хонада максимал даражадаги соғлом муҳитни яратишга қаратилган кенг доирадиги чора-тадбирлар амалга оширилган. NEBULA сериясидаги янги кондиционерларнинг самарали фильтрини олайлик, у ҳонага майда чанг ва ҳашоратларнинг киришига тўсқинлик қилади, бунинг учун унинг ҳужайраси ҳажми шу қадар кичрайтирилдики, натижада фильтр самарадорлиги 40 фоизга ортди. Бундан ташқари, у қўп қатламга эга бўлди: унда эндиликда бактерияларни ўлдирадиган, фотокаталитик ва фаол кўмирга эга қаватлар бор.\nКондиционерларда ўрнатилган Nano-Aqua генераторлари сув молекулаларини қувват олган ионлар H+ ва O2– га айлантиради. Содир бўлган кимёвий реакция натижасида OH ёки H2O2 бирикмалари вужудга келади, у бактерияларнинг молекуляр тузилишини ўзгартириб, ўлдиради.\nHaierнинг махсус ишланмаси: O2 Fresh тизими хонани ташқи мусаффо ҳаво билан таъминлайди. Ташқи ҳаво O2 Fresh қурилмасига сўрилади, сўнгра ҳажми 30 куб.м/соат бўлган махсус ҳавоўтказгич орқали хонага келиб тушади.\nNEBULA сериясидаги кондиционерларнинг яна бир оригинал элементи – ички блокда ўрнатилган, катта қувватга эга бўлган ультрабинафша лампасидир. У узунлиги 254 нм бўлган нурларни яратади. Микроорганизмлар ҳужайраларига осонлик билан жойлашиб олиб, уларнинг тўқималари билан фотокимёвий реакцияга киришади, бу эса натижада бактерияларни ўлдиради ёки уларни кўпайиш қобилиятидан маҳрум этади.\nТашқаридаги об-ҳавога қарамай\nNEBULA сериясидаги янги кондиционерлар конструкцияси ташқи ҳавонинг энг паст ҳарорати (– 15 °С гача)да ҳам совутиш ёки иситиш режимида ишлаш имкониятини беради.\nДоимий ток агрегатларидан фойдаланилиши ва хладагент циркуляция контурининг оптималлаштирилиши энергия самарадорлигининг А+++ даражасига эришиш имконини берди. Шунинг учун янги Haier моделлари оддий инвентор кондиционерларга қараганда анча кам электр қувватини сарфлайди.\nИшончлилик, тежамкорлик , қулайлик\nHaier иккитали ротор компрессорларида махсус магнитлардан фойдаланилган бўлиб, у анъанавий агрегатларга қараганда 10 марта кучлироқ. Комрессор самарадорлигини ошириш эвазига қувват манбаидан келувчи электр қувватини сарфлашни пасайтириш ва фойдали қувватни оширишга эришилган. Айнан шу туфайли кондиционер кучланишнинг 150В дан 254Вгача бўлган кенг диапазонда ишлаши мумкин!\nHaierнинг янги кондиционерлари буғлатгичида занглашга қарши юқори гидрофил хусусиятга эга бўлган ва занглашга чидамли бўлган Blue Fin янги авлод қопламаларидан фойдаланилган. Бу эса қувватни тежаб, кондиционер хизмат кўрсатиш даврини узайтиради.\nТежамкор, самарали, энголди технологиялардан фойдаланилган NEBULA сериясидаги янги Haier кондиционерлари 2015 йилда бизни табиатнинг қандай инжиқликлари кутаётганидан қатъий назар уйимизда қулай шароитни яратади.\nHaierдан кутилмаган совға!\nHaier компанияси ўз мижозларини лол қолдиришга шай: 2015 йилнинг 1 майидан 31 июлигача бўлган даврда Haier кондиционери сотиб олинса, у БЕПУЛ ўрнатиб берилади.\nHaier компанияси Хотира ва қадрлаш куни арафасида барча ўзбекистонликларга, хусусан, ватан озодлиги ва тараққиёти йўлида матонат билан курашган уруш ва меҳнат фахрийларига ўз ҳурматини изҳор этади. Ушбу кун жасорат кўрсатиб, жанг майдонларида жонини фидо қилган, қийинчиликларни сабот билан енгиб ўтган боболарга ҳурмат ва эътибор кўрсатиш ҳар бир инсоннинг бурчидир. Айниқса, Ўзбекистонда 2015 йилнинг “Кексаларни эъзозлаш йили” деб эълон қилиниши қарияларга, фахрийларга эътибор кўрсатиш, уларни рағбатлантириш борасидаги ишларнинг жадаллашувига туртки бўлмоқда.\nHaier компанияси ушбу қутлуғ кунда барчага мустаҳкам соғлиқ, узоқ умр, файзу барака тилайди. Фахрийларимиз ҳамиша элнинг ардоғида бўлиб, тинч ва осуда осмон остида ҳаёт кечиришларини истаб қоламиз.


VI. Турмуш қуришнинг фойдалари\nСиз шу ердасиз: Бош саҳифа Тақвим сонлари 2018 йил 2018 йил 1-сон VI. Турмуш қуришнинг фойдалари\n5. Оила қуриш – барака манбаи. Тотув турмуш эр-хотиннинг моддий-маънавий имкониятларини кенгайтиради. Беҳуда сарф-харажатлар тўхтаб, пулни режали ишлатиш оилага барака келтиради. Никоҳда каромат бор, деган сўз худди шу жиҳатни ҳам қамраб олади. Турмуш қурганларнинг баракага эришишларини Аллоҳ таоло ўз каломи шарифида ҳам билдирган (Нур, 32).\n2018 йил 26 мартда эълон қилинган 488 марта кўрилган


МАНИКЮР «УМР»ИНИ УЗАЙТИРАМИЗ | Суғдиёна биринчи аёллар электрон журнали\nБу қандай усул экан деб ҳайрон бўлаяпсизми?! Аҳамият берган бўлсангиз, тирноқ пластинкасининг устки қисми маълум миқдорда ёғли бўлади. Ана шу ёғ қаватини тозалаб олмасдан, маникюрни бошлаш тавсия этилмайди. Бу ишни махсус тирноқ учун ласьонлар (таркибида спирт бор) ёрдамида бажариш мумкин. Агар бундай восита бўлмаса, одеколондан фойдалансангиз ҳам бўлади. Муолажани ўтказиб олгач, тирноқ устинига қўл билан тегманг. Йўқса, фойдаси сезилмайди. Қуришини кутинг\nТозаланган тирноқларга ранг беришда устма-уст бўяш усулидан фойдаланамиз. Аммо ҳар бир қават лак суртаётганда кичик танаффус қилиш лозим. Шунда икки қават асос ранги бўлса, бир қават рангсиз бўёқ ёрдамидаги натижани мустаҳкамловчи қават бўлади. Шошилманг!\n«60 сонияда қотади» бу реклама эълонига кўпам чалғиманг. Мутахассислар тез қотадиган бўёқлар таркибида кимёвий моддалар кўп, шу боис маникюр жараёни осон кечади, аммо ранги узоқ сақланмаслиги ва тирноқ пластинкасига зиён бўлишини ҳам унутманг, дея таъкидлашади. Фаҳмлаганингиздек, лак харид қилаётганида ранги ва сифатига кўпроқ эътибор бериш лозим. Унинг қанча муддатда қуришига эмас. Кичик ҳийла\nЛак суртаётганда бўёқни тирноқ пластинкасининг уч қисмигача суртинг. Бармоқ терисига суртилиб кетишидан чўчиманг. Ацетонда артиб оласиз. Эвазига маникюр узоққа етади. Фендан фойдаланманг!\nБўёқ тезроқ қотиши учун айримлар фендан фойдаланишади. Бу нотўғри усул. Иссиқ ҳаво босими бўёқ тузилишини ўзгартириб юборади. Қарабсизки, бир-икки кунда лак ранги хиралашиб, жилосини йўқотади. Агар вақтингиз тиғиз бўлса-ю, лак тезроқ қотишини истасангиз, феннинг совуқ ҳавосини ишлатинг. Ўсимлик ёки зайтун ёғи\nМаникюрни тугатгач, лак бўёғи яхшилаб қотсин. 30 дақиқадан кейин эса ўсимлик ёки зайтун ёғи билан тирноқ усти, тери атрофини енгил уқалаб олинг. Бу усул ҳам маникюрнинг узоққа етишини таъминлайди.Twitter НравитсяSocButtons v1.5